Alan Bryman – welcome!\nTag: Alan Bryman\nMah hi cu nan huam bal lai lo Part 6: Research proposal zeitin kan ttial lai?\nProposal ti cu nawl hal tiah hei let u sih law, research proposal ttial ti cu mah hi kong hi hlathlai ka duh ko tiah na sianginn nawl halnak khi a si kan ti ko lai. Research proposal ttial hi a fawi lo tuk ka ti, zeidah na hlathlai lai i zeitin dah na hlathlai lai i zeitin dah na hmuhmi cu na kherhhlei lai ti bantuk hi hngalh cia dih a hauh leng ah na kawlmi hi zei bantuk theory pawl he dah aa pehtlaih i zeiruang ahdah a biapit timi pawl vialte zong theih dih cang a hau. Research tuah hlan bak i mah vialte tuak cia dih cu a fawi lo. Cahmai 30 hrawng ttial a si rua, master thesis caah mu. Mah kha cu an i dang cio lai.\nNa proposal a tthat setsai lo ah le kherh a si fawn i ralrin tein tuah a haumi a si. Felfai tein ttha tein tuah cia ahcun research caah cun a bawm tuk cang fawn. Research proposal pakhat ah zeibantuk pawl dah ttial a hau timi hi sianginn pakhat le pakhat an I lo lo, faculty pakhat le pakhat zong an I lo lo. Nain, a tlangpi in Bryman (2012, p. 92) chimning ah hi pawl hi a tel ding cu an si.\nNa research zei kong dah (topic) a si i na research nih zeidah aa tinhmi pawl (objectives) a si?\nNa topic le objectives cu ziah an biapit?\nNa research questions (RQ) zeidah an si?\nNa topic, objectives le RQs pawl kong ah hin a um ciami ca pawl (literature) nih zeidah a chim? (Na kawlmi kong ah zeizat dah hmuh cia a si cang?)\nNa hlathlaimi caah na herhmi cu zeitin dah na kawl lai/ zeitin dah data na collect lai?\nNa data collection method hi na RQ caah a tlak maw tlak lo? Zeiruang ah?\nHi na research caah hin zeibantuk pawl ah dah phaisa na herh lai i a ho nih dah an bawmh lai? (Phaisa a sawk chih mi caah mu)\nHi na research caah na caan zeitin dah na hman lai (timetable)?\nHi na research na tuah tikah zei bantuk harnak pawl dah ka ton lai tiah na ruah?\nEthical issue (laiholh in ka hngal bak lo) kong he pehtlaiin zei bantuk harnak, laklawhnak pawl dah a chuak kho?\nNa data pawl hi zeitin dah na kherhhlai (analyse) ning a si lai?\nKan hmuh cio bang a fawi bak lomi a si ko hih. Nain mah vialte kan tuaktan cang ah hin cun hma kan kal ngai cang tinak a si lai cu.\nPosted on January 25, 2016 by myborspPosted in Siangngakchia CaTagged Alan Bryman, Reading notes, Research Methods, Research proposal, Social ScienceLeave a comment\nPosted on January 24, 2016 by myborspPosted in Siangngakchia CaTagged Alan Bryman, college life, Reading notes, Research Methods, research question, Social research methods, Social ScienceLeave a comment\nMah hi cu nan huam bal lai lo Part 4: Research Quality Tahfung\nResearch pakhat i a quality tahnak tampi lakah hman bikmi, zoh bikmi pathum in atu kan rel cuahmah mi cauk nih hin a ttial i mah hna cu a tanglei bantuk in an si.\nAn min in kan leh ah hin cun lungfian lo chinchin a fawi caah a biafang tu hi fiang deuhin ttial khawh kaa zuam lai.\nRELIABILITY timi cu na research zumh awk a tlak le tlak lo kha a si ko. Research na tuah tikah a phi na chuahmi cu a um lai cu mu, result tiah au u sih. Na research kha kan van nolh tthan tikah (repeat) na hmuhmi result kha kan hmu tthan lai maw hmu tthan lai lo, timi biahalnak kha aa buaipi mi a si. Research na rak tuah lio ah thil pakhat tahnak na hmanmi (measure) hi aa thleng thulhthlah maw (consistency a ngei maw) timi a zoh. Hi kong he pehtlai in chambaunak hrial kan duh ahcun, ka lung fian danah, tahfung kan hmanmi tete kha consistent (thleng len lo) tein kan hman a hau, a biana ah, innchung khar pakhat an si fak maw fak lo timi tahfung ah innchungkhar phaisalut kan hman ahcun kan research vialte ah mah tahfung cu kan hman thai lai ti nak si lai cu.\nREPLICABILITY timi cu a cung i kan chimmi reliability he aa lo ngai. Research na tuahmi, na tuah dan a dot dot ning tein khan midang pakhat nih tuah tthan hna sehlaw nan hmuhmi aa khat lai maw ti khi a si. Bryman nih a ti nak ah cun social research ah cun cu bantuk tuah tiang tiang cu a um tuk lo a ti. Na hmuhmi ka zum lo, midang nih an tuahmi he aa dang tuk, khoi ka tuah ve hnik lai, ti phun khi a si. Kan check tuah lai ti phun khi mu. Replicability kong ah chambaunak hrial nak ahcun ka ruahnak ah research ka tuah dan a dot dot kha hman tein, dikthlir tein kan ttial ah a ttha lai ka ti.\nVALIDITY timi hi a biapi bik ah chiah tawn a si, laiholh in ka thei bak lo, a biana ah, na bus card a valid ti maw ti kan duh ahcun na buss card a nung rih maw kan hei ti ko khih. Fiang deuh in hrilhfiah kaa zuam lai. Na research in biafunnak (conclusion) na tuahmi hi a dingfel maw, integrity a ngei maw, timi kong khi a si. Integrity ti cu Jesus nih a lung a thiangmi cu lunglawmmi na va si dah, a timi kha a si i, na research hi ziaza a phunphun a ngeimi a si maw ti nak si lai cu ti, hehe. A chim a har pah i na lung a fian lo cun van rel chap hmanh: validity nih hin thil 4 a zoh.\nMeasurment validity: Tahfung na hmanmi nih hin na cawn duhmi concept kong a chim taktak maw? Aa saing maw, ti khi si ko. Tc. IQ test ah an in tuah tikah bia an in halmi tampi a um lai, an biahalnak pawl nih na IQ zeizat dah a si ti a chim taktak maw, timi khi a si.\nInternal validity: Thil canning/sining an i pehtlaihnak (causality) kong ah zeitluk in dah dinfelnak a um ti khi a si. Tc. Cungte a molh tuk ruang ah Maite a zia chia ti khi kan research nih hei ti sehlaw internal validity nih a halmi cu, Maite a ziachiat nak hi Cungte a molh ruang ah maw a si tak, a dang kong hna a um kho ko lo maw, timi khi a si. Piang deuh maw ka thei lo.\nExternal validity: Mah hi cu na research i a result thawng hin thil sining a tlangpi huapin chim khawh a si maw, generalize tuah khawh a si maw ti hi a si. A biana ah Laimi sin ah research na tuah hnga i na result cu, Lai ngakchia cu fung tuk nakin thazaang pek deuh le cawisan deuh ahcun an tthangcho deuh, ti a si hnga. Lai ngakchia lawng an si lo, ngakchia an si dih ko, tiah a a tlangpi in kan chim kho maw chim kho lo timi khi a si.\nEcological validity: Na research in a phi na chuahmi na result hi a taktak ah, nifatin nunnak ah aa hmang kho tak maw tak lo timi kong a si. Lettweh a ciah maw chiah lo, a practical maw cal lo timi khi mu.\nBryman, Alan. (2012). Social research methods. Chapter 3. Oxford: Oxford University Press.\nPosted on January 22, 2016 by myborspPosted in Siangngakchia CaTagged Alan Bryman, college life, Criteria for quality of research, Reading notes, Social research methods, Social ScienceLeave a comment\nMah hi cu nan huam bal lai lo Part 3: Biafang fianh\nTu semester i research method (metode) course ka ngei i mah cauk hi kan rel.\nCauk a har pahmi rel dan: cake le lakphak te hen rel ahcun aa rel deuh ngai.\nTthal lio ah chapter 1 chung ta note pawl ka rak post i atu hi a peh a si, chapter 2 le 3 in a si lai. Research tuah dan (Research method/ Metode) a cawngmi a tampi kan buai peng i kan tlau pah lengmang nak cu a biafang (terms) pawl ttha tein kan i fian lo ruangah a si tiah ka ruah. Kan i fian lawng ah kan thleidan khawh lai cu, ti ko? Theih hrimhrim, thleidan thiam hrimhrim a hau mi biafang pawl a um:\nThuk deuh in kal hmanh u sih.\nOntology (Ontological Belief)\nVawlei cung ah hin thil hman ti mi cu a um bak, a hmanmi cu kawl khawh a si, hmuh khawh a si. Mah hi a hmanmi a si caah mah hi na tuah lo ahcun na palh. Reality, truth le zatlang nun sining kong pawl ah, mithmai zoh lo tein, thil hman timi cu a um bak. Mah bantuk ruahnak a ngeimi na si ahcun realist na si, kan ti lai. Na ontological belief cu realism a si tinak a si. Realism he aa lo tukmi cu objectivism a si.\nRealism le objectivism he aa ralkah bakmi ruahnak cu relativism a si. Subjectivism tiah auh pah tawnmi constructivism zong hi relativism he an i lo. Annih zumhnak cu thil hman timi hi pakhat lawng a um lo, nangmah caah a hmanmi le keimah caah a hmanmi aa lo lo, ti a si. Zatlang nun sining (social phenomena) pawl cu minung nih kan ser chommi, kan ser kan remh cuahmahmi a si, an ti fawn.\nMinung hi aa dang dih in sermi kan si, kan nunphung zong aa dang, chan zong aa thleng lengmang i thil sining zong aa thleng lengmang caah thil hman ti mi cu pakhat lawng a um lo tiah keimah pumpak in cun ka ruah caah relativist ka si, kan ti ko lai.\nRealism, relativism, objectivism, contructivism le mah bantuk pawl hi ontology lei he aa pehlaimi zumhnak pawl cu an si.\nTheihhngalhnak (knowledge) cu zeitin dah kawl awk a si timi a ruatmi a si: positivism, interpretivism, tbk.pawl an si.\nA tawinak in cun zeiti pungsan in kawl in dah hngalhnak kan hmuh lai timi biahalnak a hal kan ti lai cu. Phundang in cun, research a tuah tu le a tuahmi research zeitin dah an i pehtlaih ti zong in chim khawh a si. A biana ah:\nResearch tuahtu nih aa tuahmi research ah i thlak len lo, zei influence hmanh um bak lo in research cu tuah ding a si (Stay back!), timi ruahnak a um. Na research hi inn pakhat va si sehlaw, innchung ah na lut lai lo, a leng lawng in na zoh lai. Etic approach ti zong in an auh. Natural science lei le economy lei he aa pehtlaimi research lei ah an hman ngai. Objectivism a si lo ah realism aa tlaihmi nih an pom dan a si lai cu.\nAdang pakhat cu research tuah tik ah a chung i va luh bak i tuah khi a si. Ethnography an ti lengmang mi khi a si i, research na tuah duhnak field bak ah na va kal, anmah bantuk in khua na sa, zeidah an tuah ti lawng si lo ah zei ruang ah dah an tuah, ti phun tiang khin thuk deuh in va kherhhlai khi a si kan ti lai cu. Emic approach ti zong in auh an si. Bawipa Jesus le Siangbawi te kha vawlei ah le Laitlang ah khamh ruah le thawngttha chim ruah ah si lo in research tuah ah ra hna sehlaw an hman mi approach kha mah hi a si kan ti hnga. Minung kong le zatlang nun pawl kong cawnnak ah cun mah hi ka uar deuh ngai ve.\nMethod he aa khat lo timi hi hngalh a hau. Zeitin dah hngalhthiamnak hi khawmh awk a si timi kan ruahnak hi zei bantuk ruahnak/philosophy nih dah lam a hruai i a kilven timi khi a si. Bryman nih cu research design tiah a auh. Design pawl ah a um kho mi cu case study te hna, experimental design, comparative design te hna khi an si.\nZei bantuk research design dah kan i thim ti mi cu a cung lei pahnih, ontological le epistemological, he pehtlai in kan pom mi nih bia a khiah ding khi a si.\nTheihhngalhnak cu cu ti kha tin in kawl ding a si, mah caah cun hi research design hi kaa thim lai, kan ti dih khan cun zeiti phungsan tein dah mah theihhngalhnak cu ka khawmh lai (methods) ti mi kan phan cang.\nTheihhngalhnak (Knowledge) kan ser khawhnak ah cun information a hau, data a hau, mah khawmhnak ah kan hman ding mi methods cu interview zong a si ko hnga, survey zong a si ko hnga, observation (ngiatthlainak) zong a si ko hnga.\nA tawinak in\nKan ontological belief nih hin epistemological belief zeidah a si tiah bia a khiah. Epistemolotical belief nih methodology /research design kan i thimnak ah lai a rel i kan methodology nih kan methods zeidah a si lai ti mi bia ka khiah.\nBryman, Alan. (2012). Social research methods. Chapter 2 and 3. Oxford: Oxford University Press.\nNurseKillam. (2015). Ontology, Epistemology, Methodology and Methods in Research Simplified. Retrieved 12.01.2016 from https://www.youtube.com/watch?v=hCOsY5rkRs8\nPosted on January 14, 2016 by myborspPosted in Siangngakchia CaTagged Alan Bryman, Reading notes, Research Methods, Social ScienceLeave a comment\nMah hi cu nan rel huam bal lai lo Part 2: Research Tuah Dan a Dotdot ah Telh a Herhmi Pawl\nElements of the Process of Social Research\n(recap from last post)\nKan hnu ah research tuah tik i ruah chih ding thil tete, context tiah kan auhmi, kong ka rak ttial. Thilum ternak ah a tawinak in ka nolh lai.\nBryman nih context a sersiam tu thil 9 a khawmh hna. Cu hna cu theory, literature review (hmuh ciami pawl), theory le research an i pehtlaihnak kong kan hmuhdan, epistemological consideration (zeiti in dah research kan tuah a herh timi kong ah kan pomning), ontological consideration (vawlei le pawngkam sining kan hmuh dan), kan research nih aa tinhmi, research tuahnak ah sponsor ahodah a si timi le research tuahtu pumpak huam phun le felnak pawl an si.\nTuchun cun research tuahdan a dotdot (process) ah tuah a herhmi thil pawl ka rak ttial lai. Ahmasa ah process pawl a tawinak in ka van ttial lai mu.\nA tawi khawh chungin hrilfiah kaa zuam lai mu. Na hngalh ciami kha cu lonh thluahmah ko hna.\nKan topic kong ah midang nih research an rak tuah ciami pawl hlathlat kha a si. Thil pakhat hngalh kan duh tikah midang a kawl ciami an um maw, aho te dah an si, zeidah an rak hmuh, zeitin in dah an rak hmuh, an hmuhmi kongah biaalnak phunphai a um maw, zei bantuk theory le concept pawl he dah an rak pehtlaihter timi pawl kawl kha a chim duhmi a si. Mi hmuh cia cu kawl len a hau lo cu mu. Na tuah duhmi topic kongah midang tuah cia a tam tuk i na rel dih khawh lo hmanh ah tawhtlai cauk tal cu rel ah a ttha, a ti. Zeitin dah ka hngalh lai, kan ti hnga, internet le kan supervisor cio kan hman ko hna hnga.\nNa topic he aa pehtlaimi concepts pawl le theory pawl hngalh kha chim duhmi a si. Concept timi cu bureaucracy, social control, cultural capital, tbk. pawl khi an si. Cun theory cu theory si ko.\nNa tuah ding vialte ah lam an hruai tu a si lai tikah a biapi tuk. Na biahalnak a kauh tuk ahcun tlau a fawi tuk. Bi nawn tein a fiang taktakmi ngeih khawh ah a ttha. Research na tuah pah zong in thlen pah remh pah lengmang khawh a si.\nNa kawlmi topic kong ah information/data pawl an pe khotu minung pawl kawl kha a chim duhmi a si. A biana ah Thailand ah a ummi kawlram ralzaam pawl kong hngalh duh u sih law, an zapi tein bia kan ruah kho hna lai lo cu mu. Minung zeimawzat kan thim a hau hnga. Zei bantuk minung dah biaruah ka duh, zeiruang ah dah mah bantuk theng cu ka duh ti mi kha hngalh a hau hnga.\nData pawl khawmh a si cang ko. Mah kong hi kau ngai in a hnuah zoh tthan te dawh kan si. A tlangpi in, information khawmh dan cu, interview in, cun participant observation timi, an kong hngalh na duhmi pawl naih tein va zoh/lehla nak, tbk. pawl an si.\nNa khawmhmi data pawl kha fingrilh in rilh bantuk khi a si kan ti ko lai. A herh lomi hlonh a herhmi khawmh, an i pehtlaihnak kawl, tibantuk pawl khi a si ko.\nWriting Up (Paper, thesis ttial)\nA cung lei pawl kha na tuah dih in cun ttial ding naa ready cang tinak a si hnga. Ttial tikah aa tel tawnmi cu a tanglei bantuk in an si lai.\nIntroduction (zeidah na kawlmi a si, tc. RQ)\nLiterature Review (mi nih an rak hmuh ciami)\nResearch Methods (na kawlmi zeitin dah na kawl)\nFindings (zeidah na hmuhmi an si)\nDiscussion (theory le concepts pawl he RQ he na pehtlaih ter lai)\nConclusion (na research a biapitnak, a sullam ngeihnak)\nTuchun ka ttialmi zong hi Bryman cauk Chapter 1 ta a si rih ko. A ra laimi cu Chapter 2 in a si cang lai.\nConcept – ruahnak (Chin-Dictionary.com)\nTheory – ruahnak in fianternak (Chin-Dictionary.com)\n(an explanation of observed regularities)\nCollection – khawmhmi\nAnalysis – Ttha tein zoh cikcek (Chin-Dictionary.com)\nPosted on June 12, 2015 by myborspPosted in Siangngakchia CaTagged Alan Bryman, Reading notes, Research Methods, Social ScienceLeave a comment\nMah hi cu nan rel huam bal lai lo Part 1: Research tuah tikah ruahchih a haumi thil pawl\n(Context of Social Research Methods)\nLaiholh in ka hman lem lo ding biafang pawl fianhnak\nContext – Pawngkam thil zohchih a haumi pawl\nResearch – Dothlatnak, hlathlainak\nMethod – Dan, Tuah dan\nTheory – Ruahnak in fianternak\nTopic – Konglam\nImpact- (A leh dan ka thiam lo)\nInfluence- (Ka let thiam tthiam lo)\nHypothesis- A phi a chuak bak lai tiah ruahdomhmi\nResearch pakhat tuah tik poah ah ruahchih lengmang a haumi pawngkam thil pawl an um tawn. Kha bantuk pawngkam thil pawl nih khan context timi cu a sersiam, i cu context chung ah cun kan research cu tuah a si. Cu ruahding pawngkam thil tampi lakah Alan Bryman nih a tanglei thil pa 9 hi ka rak khawmh.\nHi thil pawl nih hin, zei bantuk kong dah hlathlai ding ah naa thim i zeitin in dah hlathlat naa timh i, cun, na hmuhmi pawl zeitin dah na lung a fian timi pawl hna ah influence a tuah tawn, ti a si.\n1. Na topic aa pehtlaimi theory pawl:\nTc. mobile phone sms kuat nak nih minung kan i hawikomhnak ah zeitin bantuk impact dah a ngeih ti hlathlai na timh tikah technology tthanchonak le hmannak le a impact pawl kong he aa pehtlaimi theory pawl zoh chih na duh ko hnga.\n2. Na topic kongah nangmah hlan i midang nih an rak hlathlai i an hmuh ciami pawl hngalh zong hi a biapi. Literature review timi kha a si i abiapi mi cu mi nih kawlcia, hmuh cia mi kawl tthan sual lo nak hnga caah a si.\n3. Theory le na research na pehtlaih ter hna dan:\nPehtlaih dan a tlangpi in phun 2 in tthen u sih law hiti hin kan fianh hnik lai:\na)Theory le hypothesis kha a hman maw hman lo tiah research tuahnak in in hneksak (theory a um hmasa)\nb) Research tuahnak i hmuhmi in theory ser (theory a um cia lo)\nHlathlainak hi zeitin dah tuah phung a si tiah na pom dan: Epistemological consideration timi kha a si i lungfian deuhnak ah zohdan phun 2 in ka ttial lai.\na) Micheu nih ´scientific approach/model´ hman in hlathlai hi aa remtlak an ti i an ruahdomhmi hypothesis pawl ah tahfung fiang tein an khiahmi in an tah i an tuak. (Bio lab i experiment tuahmi phun a lo mi khi)\nb) A cheu nih cun minung, mibu le zatlang nun kong ah scientific approach hi hman ah aa rem lo an ti. Tahfung ser khawh a si lo an ti.\nMah hi cu ontological consideration an ti i, zeiti rengreng in dah vawlei sining le minung, mibu sining hi kan lung a fian ti kha a tuakmi cu a si. Fianh deuh u sih law ruahnak phun 2 ttial hna u sih mu.\na) Vawlei/Minung/ Mibu sining (social world/social phenomena) cu amah tein a um ciami a si. A sining he aa tlak ning in minung hi kan um timi ruahnak\nb) Social world/society tham cu minung nih kan ser pah cuahmah mi a si timi ruahnak\nAtu ka ttialmi hi mah cauk i Chapter 1 ta a si\n6. Na research chung i aa telmi mibu i an manngeihnak (value):\nEthical issue (ziaza le lungput lei he aa pehtlaimi) kong tampi tuak a hau, a biana ah na research caah bia na halmi pawl hna, na hlathlai mi pawl hna nih aho na si i zei na tuah ti an hngal maw, anmah kong ttialnak caah ho nih dah nawl an pek, ti pawl kong khi. Cun, na research ah ngakchia an i tel ahcun an nu le an pa nih an theihpi maw theih pi lo, tbk.\nNa research nih zeidah aa tinh? Cozah policy aa thlennak ah maw, mipi hngalhnak karhter duh ah dah? Hi pawl zong nih hin na research tuahmi le tuah dan cungah impact a ngei kho.\nPolitical context timi, a fawi deuhnak in chim ahcun, na research tuahnak ah aho nih dah bawmhnak an pek timi zong nih na research tuahmi, tuahdan le hmuhmi cungah impact a ngei kho ngai. A biana ah cozah nih na research caah phaisa in bawm sehlaw cozah chiatnak na hmuh len tikah na ttial lai maw ttial lai lo timi pawl khi.\nResearch tuahtu pumpak manngeihnak, felnak le huammi nih kan tuahmi research zeidah a si, zeitin dah kan tuah timi a influence ngai ti a si. A biana ah, kapa hi Malaysia in a rami ralzaam a si caah Malaysia Laimi ralzaam kong tuah ka lung a tho ko hnga. A biapi mi cu, kau deuhpi in hmuh khawh i zuam kha research nih a tinhmi cu a si. A biana ah ralzaam timi nih zei bantuk pawl dah a chuah pi, ti mi kau deuh tein na kawl ahcun vawlei caah a tthathnemmi theihhngalhnak tam deuh a chuak kho hnga.\nStaring at the black screen so I could pretend I didn´t know somebody took picture of me. 😛\nBia pehpar (na huam lo cun rel duh hlah)\nNumber 8 nak kong he aa pehtlaimi pakhat te a rel huammi caah:\nUniversity i a ttuanmi researcher pa pakhat kha cozah ta a si lo mi sizung pakhat nih research tuah dingah an hlan, research a tuah lio ahkhan mah sizung i ziaza ttha lo in an tuahmi thil pawl kha a hmuh len ti a si.\nReport cu pek lengmang a si tikah sizung nih khan a hmuhmi kha a publish ding an duh ti lo. A tuah tanttim ah an phuah i a hmuh ciami vialte zong kha a zungkhan in an lak piak dih ti a si. Mah researcher pa a ttuannak university kha mah sizung nih khan phaisa a va bawmh tawnmi a si rua. Mah tikah mah univerisity zong nih cun an university i zungkhan i a thil an lak zong ahcun zeihmanh kan kham lo pinah, ka hmahthah dan a hman rih ahcun, rian in an phuah ti a si.\nMah kong kha micheu khat nih an rak hngalh, an hlathlai i mah kha paper an chuah, university nih an kilven ding an kilven lomi kong kha an soinak a si, mah paper cu ka rel ka ti mi cu a si.\nA paper min fiang set in ka hngal ti lo i sorry bak mu, “ The good, the bad and the ugly : the role of universities in …, zeidik a si, ka philh i atu ka google len i ka hmu kho ti lo)\nPosted on June 11, 2015 by myborspPosted in Siangngakchia CaTagged Alan Bryman, Reading notes, Research Methods, Social ScienceLeave a comment\nResearch Tuah Dan A Ttialmi Cauk Ttha Pakhat\nResearch – dothlatnak , hlathlainak (?) –Lai hlolh in zeitin kan auh lai tiah kan lung a tlinmi a um cang maw?\nUni kum khatnak kan kai lioah ca a kan relter mi a rak tam tuk i caan ngeih set lo ruangah le, hman tein chim ahcun, thathut pah ruangah, kan cacawn hawi pawl he rel ding kan i tthen hna. Kan relmi cio kha textbook holh in si loin lungfian a fawi ngaimi holh in kan lungpian dan cio in kan ttial i kan i hrawm hna. A biana ah article pakhat cahmai 40 a ummi kha cahmai 6 ti phun ah aa fun ahcun a rel a nuam deuh ngai.\nMah bantuk a lo ngaimi tuah kaa tim. Ka van fianh lai.\nAtu tthal chung ahhin cauk rit/har (non-fiction) rel ka timhmi ah Alan Bryman ttialmi, Social Research Methods, timi aa tel. Bachelor thesis caah tlawnpal ka rak rel bal i a ttial dan kaa ziak ngai ruang ah rel ka duh chap bia a si. Social science he aa pehtlaimi dothlatnak (research) tuah dan ttialmi cauk a si.\nAmazon ah 67 USD hrawng a si, ka caw rih lo, ka u Biakku cauk kaa hlan.\nSocial science ah thesis a tuah ding siangngakchia caah a ttha khun.\nKa rel lai i ka rel nak tete ka lung fian ningin Laica in ka ttial lai ka ti. Ca in ka ttial ahcun kaa hmahthah dan a tthat deuh pinah ka lung a buai tthan tikah ka zoh tthan khawh ka ti.\nTial ko vevek ahcun a herh teding pawl ka hrawmh hna ah a ttha ko lo maw ka ti caah blog ah post kaa tim. Keimah pumpak bak ca lawng si ti lo i, a relmi an um kho men, ti kan ruah ahcun kan daithlang lo deuh ngai cio cu mu.\nHi bantuk ca har pawl ttialnak ah ka Laica thiammi nih siseh ka chung i a um ciami cawnnak nih siseh a tlinh naisai lai lo tiah ka chim cia. Atu hi cu siangngakchia pakhat i note a si lai caah, na cattial dan le na biahman ning naa ralring lo tuk, nan ka ti te men ko lai. Nain, biafang hman dan tuak tuk i har nawn tein phuah len ahcun mirang ca le Norway ca in rel bantuk in a har tthiam ko lai hen cu ti?\nCauk a har pahmi rel dan: cake le lakphak te he rel ahcun aa rel deuh ngai.\nA donghnak ah chim ka duhmi cu mah cauk hi index he zei he cun cahmai 766 a um, chapter 29 a um i a zapi ka rel bal lai lo dah. Ka huamnak ka rel mi tete tu ka rak ttial ve lai mu. A huammi nih rak rel tawn te uh law tiah.


Chimhhrinhnak—Pathian Dawtnak Langhternak | Cawn awk Cauk\n“Bawipa nih a dawtmi hna cu . . . a chimhhrin tawn hna.”—HEB. 12:6.\nHLA: 43, 20\nShebna sinin Pathian chimhhrinhnak kong zeidah kan cawn khawh?\nChimhhrinhnak ah Jehovah le a Fapa kha zeitindah kan i zohchunh khawh hna?\nChimhhrinhnak nih zei caah dah a kan timhtuah?\n1. Baibal nih chimhhrinhnak kha zeitindah a langhter tawn?\n“CHIMHHRIN” timi biafang na theih tikah zeitindah na ruah? Mi tampi nih cun dantatnak in an ruah. Asinain mah lawng a si lo. Baibal nih chimhhrinhnak cu kan caah a ṭhami in a langhter i a caan ah hngalhnak, fimnak, dawtnak le nunnak he hmunkhat ah a langhter tawn. (Ptb. 1:2-7; 4:11-13) Pathian chimhhrinhnak nih a kan dawt ti le zungzal in nunter a kan duh ti kha a langhter. (Heb. 12:6) Pathian chimhhrinhnak ah dantatnak aa tel tawn ko nain puarhrangpi in asiloah ṭihnung in a kan pehtlaih bal lo. ‘Chimhhrinhnak’ ah a bik in nulepa nih an fale an cawnpiak hna bantukin cawnpiaknak aa tel.\n2, 3. Chimhhrinhnak ah cawnpiaknak le dantatnak zeitindah aa tel? (A hramthawknak hmanthlak zoh.)\n2 Mah kong hi ruathmanh. Johnny timi ngakchiapa te cu inn chungah bawlung a chuih. Mah tikah a nu nih “Johnny, inn chungah bawlung chuih hlah. Pakhatkhat na hrawh sual lai” tiah a ti. Asinain a nu bia kha zeirel loin a chuih peng caah pangpar chiahnak um kha a khawn i a kuai. A nu nih Johnny kha zeitindah a chimhhrinh lai? Johnny tuahsernak a palh kha a chimh lai i dan zong a tat khawh. Nulepa bia ngaih cu a caah a ṭha i an serpiakmi dingrep cu a herhmi le aa tlakmi a si ti kha a cawnpiak. Cun Johnny nih fimnak aa lak nakhnga chikkhat chung cu a bawlung a fimpiaknak thawngin aa tlakmi dantatnak a pek. Nulepa nawl a ngaih lo ahcun ṭhatlonak a chuak kho ti kha hngalhthiam awkah mah nih a bawmh lai.\n3 Khrihfa pawl cu Pathian innchungkhar ah aa telmi kan si. (1 Tim. 3:15) Kan Pa, Jehovah cu a hmaan le hmaanlo kong ah biakhiahnak nawl a ngei i a bia kan ngaih lo tikah chimhhrinhnak nawl a ngei. Cun kan tuahsernak nih a ṭhalomi thil a chuahter tikah Jehovah chimhhrinhnak nih a nawl ngaih zeitluk in dah a biapit ti kha i cinken awkah a kan bawmh khawh. (Gal. 6:7) Pathian nih a kan dawt tuk i harnak tonter a kan duh lo.—1 Pet. 5:6, 7.\n4. (a) Jehovah nih midang kha zeitindah cawnpiak hna seh ti a kan duh? (b) Hi capar ah zei kong dah kan i ruah hna lai?\n4 Baibal hrambunh in kan chimhhrinh hna tikah kan fale asiloah Baibal kan cawnpiakmi hna kha Khrih zultu si dingin kan bawmh khawh hna. ‘Jesuh nih a kan fialmi vialte an zulh’ nakhnga le an theihthiam nakhnga Baibal hmangin kan bawmh khawh hna. (Matt. 28:19, 20; 2 Tim. 3:16) Annih zong nih midang kha Khrih zultu si awkah an bawmh khawh ve hna nakhnga Jehovah nih cutin cawnpiak si hna seh ti a duh. (Titas 2:11-14 rel.) A biapi tukmi biahalnak pathum hi i ruah hna u sih: (1) Pathian chimhhrinhnak nih a kan dawtnak kha zeitindah a langhter? (2) Pathian chimhhrinhnak a hmumi hna sinin zeidah kan cawn khawh? (3) Mi kan chimhhrinh hna tikah Jehovah le a Fapa kha zeitindah kan i zohchunh khawh hna?\nDawtnak In Pathian Chimhhrinhnak\n5. Jehovah chimhhrinhnak nih a kan dawtnak kha zeitindah a langhter?\n5 Jehovah nih a kan dawt caah kan palhnak a kan remhpiak i a kan cawnpiak. Amah he naih tein um hna sehlaw zungzal nunnak hmu hna seh ti a duh. (1 Johan 4:16) Pathian nih a kan serhsat bal lo i man ka ngei lo timi ruahnak zong a kan ngeihter bal lo. (Ptb. 12:18) Jehovah nih kan ngeihmi ziaza ṭha cungah a lungthin a chiah i zalong tein thimnak nawl a kan pek. Baibal, bupi chuahmi cauk, nulepa le Khrihfa upa sinin kan hmuhmi chimhhrinhnak kha Jehovah dawtnak langhternak in na hmu maw? Thil ṭhalo kan tuah sual tikah Khrihfa upa hna nih nemnak le dawtnak he an kan chimhhrinhmi cu Jehovah dawtnak an i zohchunhmi a si.—Gal. 6:1.\n6. Chimhhrinhnak ruangah mi pakhat cu tinvo sung hmuh awkah aa tlak ti lo hmanhah mah nih Pathian dawtnak kha zeitindah a langhter?\n6 A caan ah chimhhrinhnak ah ruahnak cheuhnak lengin aa tel. Unau pakhat nih sualnak ngan a tuah tikah anih cu Khrihfabu i rian cheukhat kha hmuh awkah aa tlak ti lo. Cutin chimhhrinh a si hmanhah mah nih Pathian dawtnak kha a langhter. Tahchunhnak ah, tinvo sung pawl a sungh tikah Baibal hlathlainak, ṭha tein ruahnak le thlacamnak cu zeitluk in dah a biapit ti kha a hun hngalh men lai. Mah nih Jehovah he an i pehtlaihnak fehter deuh awkah a bawmh khawh. (Salm 19:7) A hnuah a sunghmi tinvo sung hna kha a hmuh ṭhan khawh. Mi pakhat cu bu chungin chuah a si hmanhah mah nih Jehovah dawtnak kha a langhter. Zeicahtiah Khrihfabu kha a ṭhalomi huham in a huhphenh caah a si. (1 Kor. 5:6, 7, 11) Pathian chimhhrinhnak cu a zungzal in a dingmi a si caah mah nih buchung chuah a simi pa kha a sualnak zeitluk in dah a ngan ti hngalhthiam awkah a bawmh. Cun i ngaihchih awk zongah a bawmh khawh.—Lam. 3:19.\nJehovah Chimhhrinhnak nih Ṭhatnak a Kan Pek\n7. Shebna cu ahodah a si, zei bantuk a ṭha lomi ziaza dah a ngeih?\n7 Chimhhrinhnak a biapitnak hngalhthiam awkah Jehovah nih a chimhhrinhmi mi pahnih kong atu i ruah hna u sih. Pakhat cu Siangpahrang Hezekiah chan ah a nungmi Israel mi Shebna a si, a dang pakhat cu tuchan i unaupa Graham a si. Shebna cu Siangpahrang Hezekiah “innchungkhar uktu bawi a si” i nawl a ngei ngaimi a si. (Isa. 22:15) Asinain a hun i porhlaw i a min a than nakhnga fakpi in aa zuam. Amah caah a man a fak tukmi thlan hmanh kha a ser i aa ‘uanthlarpi ngaingaimi rangleng’ kha aa cit.—Isa. 22:16-18.\nKan i toidor i kan lungput thlen kan duh ahcun Pathian nih thluachuah a kan pek lai (Catlangbu 8-10 zoh)\n8. Jehovah nih Shebna kha zeitindah a chimhhrinh, a phichuak cu zeidah a si?\n8 Shebna nih amah pumpak thangṭhatnak a kawl caah Pathian nih a rian kha Eliakim sinah a pek. (Isa. 22:19-21) Mah thil cu Assiria Siangpahrang Sennakherib nih Jerusalem doh aa timh lioah a rak cangmi a si. A hnuah, Sennakherib nih Judah mi pawl tlerhkhonh awk le Siangpahrang Hezekiah kha an kut tang i, i dor awkah ralbawi pawl le ralkapbu nganpi pakhat kha a thlah hna. (2 Si. 18:17-25) Mah tikah Hezekiah nih ralbawi pawl ton awkah Eliakim le a dang pa pahnih a thlah hna. Mah lak i pakhat cu caṭialtu Shebna a si. Shebna nih toidornak ngeih awk le lungfah lo awkah a cawn lai ti kha mah in kan hngalh khawh. A niam deuhmi dirhmun kha cohlan duhnak lungput a ngei. Shebna sinin kan cawn khawhmi a kong pathum a um.\n9-11. (a) Shebna sinin zei a biapimi kong dah kan cawn khawh? (b) Jehovah nih Shebna a pehtlaih ning kha zeitindah na hmuh?\n9 Pakhatnak, Shebna nih a dirhmun a sunghnak in “porhlawtnak nih hin rawknak ah mi a kalpi tawn i uanthlarnak lungthin nih hin tluknak ah a hruai tawn” ti kha a kan hngalhter. (Ptb. 16:18) Khrihfabu ah a hleikhunmi rian kan ngei men lai i unau dang nih a biapimi in an kan ruah men lai. Mah tikah toidor tein kan um zungzal lai maw? Kan ngeihmi thiamnak le kan liimmi thilṭha hna cu Jehovah bawmhnak thawng lawngin a si ti kha kan i cinken maw? (1 Kor. 4:7) Lamkaltu Paul nih hitin ralrin a kan pek: “Nanmah le nanmah kha a sang tuk ah i ruat hlah u. Nan siningte tu kha i hngal u.”—Rom 12:3.\n10 Pahnihnak, Jehovah nih Shebna kha fakpi in a chimhhrinhmi nih Shebna cu aa thleng kho ti a zumh kha a langhter. (Ptb. 3:11, 12) Mah cu tinvo sung a sungmi hna caah cawn awk a si. Thinhun le lungfah canah chimhhrinhnak kha Jehovah dawtnak in an hmuh ahcun Jehovah kha a ṭha bik an pek khawh lai. Toidor tein a um zungzalmi hna cu a donghnak ah kan Pa nih laksawng a pek hna lai ti kha i cinken. (1 Peter 5:6, 7 rel.) Toidor tein kan um i a nemmi tlak bantuk kan si ahcun dawtnak in Jehovah chimhhrinnak nih a kan sersiam khawh lai.\n11 Pathumnak, Jehovah nih Shebna a pehtlaih ning in a biapimi kong kan cawn khawh. Jehovah chimhhrinh ning nih sualnak kha a huat i sualnak a tuahtu kha cu a dawt rih ko hna ti a langhter. Jehovah nih mi pawl i an ṭhatnak kha a kawl. Nang cu nulepa asiloah Khrihfa upa na si ahcun Jehovah chimhhrinh ning kha naa cawn kho lai maw?—Judas 22, 23.\n12-14. (a) Mi cheukhat nih Jehovah chimhhrinhnak kha zeitindah an lehrulh? (b) Unaupa pakhat cu a lungput i thlen awkah Baibal nih zeitindah a bawmh, a phichuak cu zeidah a si?\n12 Ngaihchiat awk ngai a simi cu unau cheukhat cu chimhhrinh an si tikah an lung a fak tuk i Pathian le Khrihfabu kha an kaltak. (Heb. 3:12, 13) Mah cu ahohmanh nih an bawm kho hna lo tinak a si maw? A si lo. Buchung in chuah a si i a hnuah a lut ṭhanmi Graham kong hi ruathmanh. Asinain anih cu phungchim a kal ti lo i aa pum ti lo. Mah tikah Khrihfa upa pakhat cu Graham he hawikom si awkah aa zuam. A donghnak ah Graham nih mah unaupa kha Baibal cawnpiak awkah a hal.\n13 Mah Khrihfa upa nih hitin a chim: “Graham cu aa uah tuk. Amah bu chungin a rak chuahtu Khrihfa upa pawl kha a thangchiat hna. Cucaah Baibal tlawmpal kan cawn hnuah porhlawtnak le mah nih a chuahtermi kong kha Baibal caang in kan i ruah. Mah tikah Pathian Bia thlalang in a sining kha fiang tein a hun i hmuh i mah kha a duh lo. A phichuak cu khuaruahhar a si. Porhlawtnak “thingtan” nih a khuh i thangchiat a hmangmi a si kha a hun i hngalh tikah khulrang in a hun i thleng. Pumhnak hmaan tein a hun i pum, lungtho tein Baibal a hlathlai i nifate thlacamnak kha a zia ah a canter. Chungkhar lu in thlaraulei a rian pawl zong kha a cohlan i a nupi le a fale cu an i lawm tuk.”—Luka 6:41, 42; Jeim 1:23-25.\n14 Hitin a chim chap: “Nikhat cu Graham chimmi bia nih ka lung a ka suk tuk. ‘Biatak ka hngalhnak hi kum tampi a si cang i hmaikal hmanh ka rak ṭuan. Asinain atu lawngah Jehovah kha ka dawt tiah lungtak in ka chim khawh’ tiah a ti. A rauhhlan ah Graham cu pumhnak ah maih tlaitu in rian an pek i mah rian kha a sunsak tuk. Chimhhrinhnak a cohlang i Pathian hmaiah toidor tein a ummi cu thluachuah tampi an hmu ti kha Graham hmuhtonnak nih a ka cawnpiak.”\nChimhhrinhnak ah Pathian le Khrih kha i Zohchunh Hna\n15. Hmualngei tein chimhhrinh khawh awkah zeidah kan tuah a herh?\nNaa toidormi kha mi nih an hmuh tikah an in upat lai i ruahnak na cheuhmi hna kha cohlan awkah an i fawih deuh lai\n15 Saya ṭha si na duh ahcun siangngakchia ṭha na si hmasa a hau. (1 Tim. 4:15, 16) Cu bantukin Jehovah nih midang chimhhrinh awkah a hmanmi na si ahcun Jehovah lamhruainak kha toidor tein zul zungzal. Naa toidormi kha mi nih an hmuh tikah an in upat lai i ruahnak na cheuhmi hna kha cohlan awkah an i fawih deuh lai. Jesuh sinin kan cawn khawh.\n16. Hmualngei tein chimhhrinhnak le cawnpiaknak ah Jesuh sinin zeidah kan cawn khawh?\n16 Jesuh nih a caah a har tukmi caan hmanhah a Pa bia kha a ngaih zungzal. (Matt. 26:39) A cawnpiaknak le a fimnak cu a Pa sinin a rami a si ti kha a bia a ngaitu pawl a hngalhter hna. (Johan 5:19, 30) Jesuh cu aa toidormi le nawl a ngaimi a si i mah nih dawtnak a ngeimi saya si awkah a bawmh. Lungthin ṭha a ngeimi hna cu a sinah an i nuam. (Luka 4:22 rel.) Jesuh chimmi bia nih a lung a dongmi le a tha a dermi hna kha thazaang a pek hna. (Matt. 12:20) Lamkaltu pawl lakah ahodah a ngan bik timi bia alnak a um tikah thinhun loin nemnak le dawtnak in a cawnpiak hna.—Mar. 9:33-37; Luka 22:24-27.\n17. Zei ziaza nih dah Khrihfa upa pawl kha Khrihfabu ṭha tein zohkhenh awkah a bawmh hna lai?\n17 Khrihfa upa nih Baibal phunglam hrambunh in mi an chimhhrinh hna tik paohah Khrih an i zohchunh a hau. Cuticun Pathian le a Fapa lamhruainak an zulh kha an langhter khawh. Lamkaltu Peter nih hitin a ṭial: “Pathian nih aan pekmi hna tuurun a khaltu kha si u law Pathian nih zohkhenh hna seh ti aan duh hna bantukin lungtho lo si loin lungtho tein zohkhenh hna u. Ṭuan man hmuh ding men ah si loin ṭuan nan duh taktak ruang tu ah nan rian kha ṭuan u. Nanmah zohkhenh awkah chiahmi hna kha a uk in uk hna hlah u, sihmanhsehlaw an i zohchun ding tu si i zuam u, tiah kaan nawl hna.” (1 Pet. 5:2-4) Khrihfa upa nih Pathian le Khrih tang ah lunglawm tein an i dor tikah anmah le an zohkhenhmi hna nih ṭhatnak an hmu lai.—Isa. 32:1, 2, 17, 18.\n18. (a) Nulepa kha Jehovah nih zeidah a hal hna? (b) Pathian nih nulepa kha zeitindah a bawmh hna?\n18 Innchungkhar chimhhrinhnak le cawnpiaknak kong ah tah zeitin? Jehovah nih chungkhar lu pawl kha hitin a ti hna: “Nan fale kha an thin hung seh ti in ti hna hlah u. Khrihfa ziaza le cawnpiaknak he tu ṭhanter hna u.” (Efe. 6:4) Chimhhrinhnak le cawnpiaknak cu a herh taktakmi a si maw? Phungthlukbia 19:18 ah hitin kan hmuh: “Na fale cu an no rih lioah chimhring hna, cuti na tuah lo ahcun an rawhnak dingah na bawmh hna a si.” Jehovah nih nulepa kha fale chimhhrinh, cawnpiak awkah rian a pek hna. Cutin an tuah lo ahcun Pathian nih bia a ceih hna lai. (1 Sam. 3:12-14) Asinain nulepa nih thlacamnak in Pathian sinah bawmhnak an hal i Baibal le thiang thlarau lamhruainak an i bochan ahcun an herhmi fimnak le thazaang a pek hna lai.—Jeim 1:5 rel.\nDai tein Um Zungzal Khawh Awkah Cawnnak\n19, 20. (a) Pathian chimhhrinhnak kan cohlan ahcun zei thluachuah dah kan hmuh lai? (b) A hnu capar ah zei kong dah kan i ruah hna lai?\n19 Pathian chimhhrinhnak kan cohlan i Jehovah le Jesuh chimhhrinh ning kan i zohchunh ahcun thluachuah tampi kan hmu lai. Cun kan innchungkhar le Khrihfabu ah daihnak a um lai, mikip nih dawtnak, sunsaknak le himnak an hmu lai. Mah cu hmailei ah kan hmuh laimi thluachuah a langhtermi tlawmpal lawng a si. (Salm 72:7) Jehovah chimhhrinhnak cu Jehovah kan Pa uknak tangah a ummi, a dai i a lung aa rualmi chungkhar he zungzal in umṭi awkah a kan timhtuahtu a si. (Isaiah 11:9 rel.) Mah kha kan i cinken ahcun chimhhrinhnak cu Pathian dawtnak langhternak lam a si ti kha kan hngalh lai.\n20 A hnu capar ah chungkhar le Khrihfabu i chimhhrinhnak he aa tlaimi kong tam deuh in kan hngalh lai. Kanmahle kanmah zeitindah kan i chimhhrinh khawh ti kha kan i ruah hna lai. Cun chimhhrinhnak in hmuhmi fahnak nakin a ṭhalo deuhmi kong zong kan i ruah hna lai.\nJehovah nih a kan chimhhrinh tikah a kan cawnpiak. A chimhhrinhnak cu a puarhrangmi le ṭih a nungmi a si lo. Nemnak le fimnak in a si zungzal. Dawtnak a ngeimi kan Pa, Jehovah nih ṭhancho kan herhnak zawn kha hngalh awk le ṭhancho khawh awkah a kan bawmh


Jesuh Cu Ka Caah A Thi Taktak Maw? – Chin World News Evening\nJesuh Cu Ka Caah A Thi Taktak Maw?\nApril 18, 2019 Salai Van Sermon\nBAIBAL ah ‘kanmah bantuk minung a si vemi’ zumhfekmi pa pawl intuarnak kong kha kan hmuh. (Jeim 5:17) Tahchunhnak ah, Rom 7:21-24 ah langhtermi bia a chim tikah Paul nih zeidah a chim duhmi a si ti kha fawi tein kan hngalh khawh. Hitin a ti: “Thil umtuning cu hi ti hin a si ti kha ka hngalh, a ṭhami thil tuah ka duh tikah khan kaa thim khawh mi cu ṭhatlonak lawng kha a si ko. . . Mi lungrethei ka va si dah.” Cu bantuk intuarnak nih kan tlinlonak kan doh tikah zumhnak ngeih dingin a kan bawmh lai.\nPaul nih a dang a intuarnak kong zong a langhter. Hitin a ti: “A ka daw i ka ca i a nunnak a pemi Pathian Fapa . . . thawngin ka nung.” (Galati 2:20) Paul nih mah kha a zumh. Nangtah cu bantuk intuarnak na ngei ve maw? A zungzal cun a si men lai lo.\nHlan ah kan rak tuahmi sualnak ruangah kaa tlak lo timi ruahnak kan ngeih ahcun Jehovah nih a kan dawt i a kan ngaihthiam ti kha kan zum men lai lo, cun Jesuh tlanhnak man kha pumpak laksawng in hmuh awk zong ah kan i harh tuk kho. Jesuh nih tlanhnak man kha laksawng in hmuhter a kan duh taktak maw? Cu a si ah cutin hmuh awkah zeinihdah a kan bawmh khawh? Mah biahalnak pahnih kha i ruah hna u sih.\nTlanhnak Man Cung I Jesuh Hmuh Ning:\nJesuh nih tlanhnak man kha pumpak laksawng in hmu hna seh ti a kan duh. Mah kha zeitindah kan zumh khawh? Luka 23:39-43 ah aa ṭialmi kong hi na mitthlam ah cuanter hmanh. Pa pakhat cu Jesuh pawng i tung cungah thlai a si. Hlan i a rak tuahmi palhnak ruangah ka sual ti kha a cohlan. A ṭha lo tukmi thil a tuahmi misual lawnglawng kha tung cungah an thlai hna caah mah sualnak cu a nganmi a si a hau. Mah pa cu a lungre a thei tuk i Jesuh kha “Siangpahrang in na rat tikah ka philh te hlah” tiah a nawl.\nJesuh nih zeitindah a lehrulh? Jesuh cu mah misualpa lei a hun i mer tikah zeitluk in dah a fah lai khi na mitthlam ah cuanter hmanh. A fak tuk ko nain Jesuh cu a ni i mi pa kha a hnemh. Hitin a ti: “Mah hihi kan chimh nihin ah, Paradis ah keimah sinah na um lai.” Jesuh nih mi pa kha ‘Mi Fapa cu mi tampi ca i a nunnak pek awkah’ a rat kha a hngalhter. (Matt. 20:28) Asinain Jesuh nih tlanhnak man cu mah pa he zong aa pehtlai ti kha nem tein a chimh. “Keimah” le “na” timi biafang hna a hmanmi nih hawikom bantukin a pehtlaih ti kha a langhter. Cun mi pa kha vawlei paradis ah na um lai tiah a ti.\nMah pa nih tlanhnak man kha pumpak laksawng in cohlang seh ti kha Jesuh nih a duh ti cu a fiang ko. Jesuh nih Pathian biak awkah caanṭha a hmu lomi misualpa cung hmanhah cu bantukin a intuar ahcun Pathian a bia i tipil a ing cangmi hna cung ahcun cu bantukin a intuar hrimhrim lai. Hlan ah sualnak kan rak tuah hmanhah Khrih tlanhnak man nih kanmah pumpak theng ṭhatnak a kan pek lai ti kha zumh awkah zeinihdah a kan bawmh khawh?\nPaul A Bawmmi\nPaul nih Jesuh tlanhnak man a hmuhning cu a phungchimnak cungah huham a ngei. Zeitin in dah? Hitin a ti: “Ka rianṭuannak ah thazaang a ka petu kan Bawipa Khrih Jesuh cu ka lawmh. Amah rian ṭuantu ah ser awk tlak i a ka ruah caah a cungah kaa lawm. Hlan ah cun ka rak thangchiat i ka rak hrem i ka rak serhsat.” (1 Tim. 1:12-14) Paul cu Jesuh nih a dawt, a zaangfah i a zumh ti kha Paul hmuhmi rian nih a langhter. Jesuh nih pakhat cio kha thawngṭha chim awkah rian a kan pek. (Matt. 28:19, 20) Phungchimnak rian nih Jesuh cu kanmah ca zongah a thi ve ti kha hngalhthiam awkah a kan bawm maw?\nBuchung chuah a si in kum 34 dengmang hnuah Jehovah sinah a kir ṭhanmi Albert nih hitin a ti: “Ka sualnak kha ka philh kho lo. Asinain phungchim ka kal tikah lamkaltu Paul bantukin Jesuh nih phungchim rian kha keimah theng a ka pek tiah ka ruah. Mah nih a ka nuamhter deuh i keimah pumpak kong ah siseh, ka nunnak le hmailei kong he aa tlaiin siseh a ṭhami hmuhnak a ka ngeihter deuh.”—Salm 51:3.\nMi he Baibal nan cawn tikah Jesuh nih a zaangfah hna i a dawt hna ti kha zumhter hna\nBiatak a cawn hlanah sualnak tampi a tuah i a puarhrang tukmi Allan nih hitin a ti: “Mi cungah ka tuahmi harnak hna kha ka ruat peng. A caan ah mah nih ka ngaih a ka chiahter. Asinain Jehovah nih midang sinah thawngṭha chim dingin a ka awnh caah kaa lawm tuk. Mi nih thawngṭha an lehrulhmi ka hmuh tikah mah nih Jehovah cu zeitluk in dah a ṭhat i dawtnak a ngeih ti kha a ka hngalhter ṭhan. Keimah bantukin hnulei sining a ngeimi hna bawmh awkah a ka hman tiah ka ruah.”\nPhungchim kan kal tikah a ṭhami thil kha kan tuah i kan ruah. Jesuh nih a kan zaangfah, a kan dawt i a kan zumh ti kha mah nih a langhter.\nJehovah cu Kan Lung Nakin a Ngan Deuh\nSatan vawlei hrawh a si hlan tiang hlan i kan rak tuahmi sualnak ruangah kan ngaih a chia peng men lai. Cu bantuk intuarnak kha doh khawh awkah zeinihdah a kan bawmh lai?\nA no lioah nunning pahnih in a nun caah sualnak ka ngei tiah a ruat lengmangmi Jean nih “‘Pathian cu kan lung nakin a ngan deuh’ caah ka duh tuk” tiah a ti. (1 Johan 3:19, 20) Kannih zong kan sualnak he aa tlaiin Jehovah le Jesuh nih kanmah nakin an hngalhthiam deuh timi hngalhnak nih hnemhnak a kan pek. A tlingmi minung caah si loin a sualnak aa ngaichihmi hna caah dawtnak he tlanhnak man a kan pek ti kha i cinken.—1 Tim. 1:15.\nJesuh nih mitlinglo a simi minung a pehtlaih hnaning kan ruah tik le a kan pekmi phungchim rian ah kan si khawh chungin kan i tel tikah tlanhnak man cu kanmah pumpak caah a si ve ti kha kan hun zumh. Cutin na tuah ahcun Paul bantukin na chim khawh ve lai: “A ka daw i ka ca i a nunnak a pemi Pathian Fapa .thawngin ka nung.”\nHlasak thiam Dawt Hlei Tlem te chung Australia, mirang pa nih rak ton in a lak hna lai


Adoniram le Ann Judson Mission Riantuannak – CBCUSA\nAmerican Baptist Missionary nuva Rev. Adoniram & Ann Judson cu July 13, 1813 ni ah Rangoon an phan. Felix Carey (siangbawi minthang Rev. William Carey fapa) inn ah an tlung. Judson hi 1788 kum ah Malden, Massachusetts ah a chuak. A pa cu Congregational Church minister a si. A nu cu nuncan ziaza tthate a si. Judson cu a pa nih cathiam seh ti a duh i Plymouth khua ah sianginn a kai ter. Kum 12 a si ah Greek holh a thiam cang. Kum 16 a si in Brown University ah a kai. Ca aa zuam. A thiam bik a si.\nCa a cawn lio ah Pathian a zum lo mi hawikom a ngei. Cu pa ruahnak nih a khuh ve. Mah duh in nun kha a ruat cang. Mah nuamhnak caah khual a tlawng. Khualriahbuk ah a riak. A riahnak khaan kam ah a riak mi pa cu thih bawh in a hrum ai. A thaizing ah a thi ti thawng a theih. Brown University ah a kai ve mi amah kum zat mino te a si. Cu nih thil tampi a ruah ter. Bible sianginn kai aa tiim. Andover, Congregational School nih awl tein luhnak nawl an pe lo. Cawnnak sang kai kho ding a si rih lo; Pathian rianttuan cu a duh tak hnga hme maw; Khrihfa ka si tiah a ti kho rih lai lo, an ti. Nain, a fimthiamnak kha an hngalh caah an luh tthan. Thla thum chung kha Khrih ah a nunnak pek aa zuam hnu ah December 1808 ah Jesuh cu a Khamhtu ah a pom. Thla ruk hnu baak June 1809 ah, a chan chung ah a voikhatnak Khrihfa chungtel sinak kha a pa rianttuannak Congregational Church ah a lak. Khrih chungah nunnak thar in a nung.\nA hawipa nih carel ding kha a pek. British East India Company ah chaplain a ttuanmi Rev. Claude Buchanan nih a ttial mi “Nichuah Arfi (The Star of the East)” timi a rel ah Pathian auhnak kha a thinlung ah a lang. Kawlram ah Gospel he rianttuannak timi “Embassy to Ava” kha a rel tthan. Khrih nih “Vawlei khuazakip ah Thawngttha Chim dingin Fialnak” kha a theih. India ah kal ding in auh ka si tiin aa ruat. India khawh in khoika kal ding kha cu a fiang lo. February 1810 ah Nichuah lei mi khamhnak caah thawngttha chim ah kal ding ah biakhiahnak a tuah. June 1810 ah a Bible sianginn kai a liim cangka in rianttuan ding ah sawmtu tampi a ngei. Brown University zong nih siangcachim ah an sawm. A nu nih “a runinn he a hlat lo, a ttha” a ti. Adoniram nih cun “Boston hrawng ah cun ka um lai lo. Lam hla deuh ah kal a hau” a ti ve.\nAdoniram Judson cu Nancy (hnu ah Ann tiah auh) Hasseltine he dawtnak le duhnak he February 6, 1813 ni ah Tabernacle Congregational Church, Salem, Massachusetts, ah thlarau chitithuhnak (ordination) a ngeih hnu ah tthit-umhnak an tuah colh. Adoniram le Ann nih an duhbik mi Khrih thawngttha cu chim ding in February 18, 1912 ni ah Salem, Massachusetts, in Calcutta, India lei ah kal ding in Caravan tilawng in an pok.\nRili cung i tilawng in an kal lio ah Adoniram Judson cu Biakam Thar chungah tipil-innak kong kha a rel. India an phak tikah Adoniram le Ann cu zumhnak ngeih hnu ah tipil in ding (believer’s baptism) kha an pom. Rev. William Ward nih Lal Bazaar Chapel, Calcutta ah September 6, 1812 ni ah tipilnak a pek hna. A dang siangbawi pakhat Luther Rice zong November 1, 1812 ni ah tipilnak a ing ve. Congregational Church nih an thlah hna nain Baptist ah an cang tthan.\nHi lio hi America le British pawl an i doh lio a si caah, the British East India Company nih India ram ah mission rianttuan ding kha an sianh hna lo. Adoniram le Ann cu June 22, 1813 ni ah Georgiana tilawng in Madras in Rangoon lei kal ding ah an i thawh. July 13, 1813 (Nihnihni) ah Rangoon khua cu an phan. Judson le Ann cu Kawl ca le nuphung hna kha an cawng colh. Judson nih January 1816 in Kawl holh in Baibal Biakam Thar leh hram a thok. August 1816 in Jesuh Khrih khamhnak kong kha catlap in a ttial i phawt hram a thok.\n1817 kum dongh lei ahcun Kawl holh in phung a chim kho cang. Kawl phungki hna nawl kha aa cawn i phungchimnak caah April 1819 ah an inn hmai ah thlamte (zayat) kha a sak. Ann zong nih a nu hawi hna kha hi thlamte ah cun a cawnpiak ve tawn hna. April 4, 1819 Zarhpini ah an innpa minung 30 tluk kha an sawm hna i a hmasabik pumhnak kha an tuahpi hna. Cu ka thlamte ahcun Maung Naw zong cu Khrih khamhnak thawngttha thei in zumtu hrintthan mi a si.\nAdoniram le Ann cu Pathian thawngttha ruangah an temtuarning a fak tuk. Avoikhatnak Kawl le Mirang Ral ruangah siangbawi te cu Mirang pawl mingiatu ah an rel hna. Ava khua ah Rev. Judson le Dr. Price cu June 8, 1824 ni ah an tlaih hna i Ava thonginn ah an khumh hna. Ann nih cun an luatnak ding caah aa zuam len nain a tlam tling lo. Maung Ing a hei thlah i a va zoh ter hna. Rev. Judson le Mirang dang vialte cu minung pathum phir in thirhri in an hren hna kha a va hmuh hna.\nKawl siangpahrang nih Arakan ram ah General Bandoola cu raltuk a tthawng ti a theih caah Ava khua ah a auh. Ann nih cun Bandoola cu Adoniram te kha luat ter ding in a nawl. A ngah lo nain, thawnginn chungah Adoniram lawng um kho ding in rua in innkhan dang te sak piak nak nawl a pek. Ni khat ah suimilam pahnih/thum lennak caan kha a pek. Ann nih chantling chungah a leh lio mi Biakam Thar cauk kha a khumh i Judson cu a kuat.\nGeneral Bandoola cu a thi ti thawng a hung thang. A chawngtu Paganwun nih thawngtla vialte kha Ava in Aungpinle ah a tthial hna. Nilin thetse lak ah an kero in kal ter hna kaw, Judson ke vun vialte cu a hawk i thi a chuak dih. A chantling cu thawngcawng nih lam thlang ah an hlonh piak. Maung Ing nih an umnak thawnginn a hawlnak ah a chantling cu a va hmuh. A Bible zong cu tlau lo tein a va char tthan. “Bawipa bia cu a tlau kho lo.” Kawl pawl cu ral a sung ding in an um cang. Kawl siangpahrang le Mirang pawl cu an i chawn. Judson nih holh a leh piak hna. February 24, 1826 ni ah Yandabo biakamhnak cu min an tthut.\nThawng in a chuah hnu ah Adoniram le Ann cu Rangoon lei ah an tlung tthan. Kum hnih le thla thum chung an hngah ti lo mi mission inn ah an um tthan. Judson hi kum khat le thla sarih chung thong a tlaak kar ah Ann nih fanu te Maria Elizabeth kha January 26, 1825 ni ah a ngeih. Hi ral chung ah Burma ram zumtu hmasabik U Naw le zumtu thar cheukhat hna cu an rak thi cang. Judson nih Kawl khuapi ah khrihfabu ser ding in aa timh mi cu ral ruangah a hlawh tling lo.\nAdoniram le a innchungkhar cu Tennisarem khuapi thar Amherst ah mirang uknak tang ah um ding in an i tthial i July 2, 1826 ni ah an phan. Kawl bawi nih cun Judson cu Ava khua ah an auh than i a um lo kar ah a dawtbikmi le thawngttha chimpi hawi Ann Judson cu kum 37 a si lio ah kumno tein October 24, 1826 ni ah a thih thawng a theih. Ann nih a thih hlan ah mau le ngaidi in thlam fate a sak i zarh thum an hngah hnu ah raifanh zawtnak nih a tlak i a thi. Ann a thih hnu ah cu thlam fate ahcun Adoniram le a fanu Maria long cu khua an sa. A fanu te cu April 24, 1827 ni ah a thi ve. Adoniram caah mi ramdang ah tuarhar ngai in a um. Ann nih a thih lai ah a zohkhenhtu nu sin in a pasal Adoniram Judson a cah mi bia:\n“Ka saya cu a tlunnak ding caan a sau tuk rih. Keimah te lawng in maw ka thih ne ko lai; ka fanu te lawng in maw ka kal tak ne ko lai. Pathian duhnak a si bantuk in, a duhnak cu al lo in ka zulh ko lai. Thih cu ka ttih lo, nain hi tluk tuarhar mi fahnak tuar khawh lo ding tu ka phang. Ka saya cu ka zawtnak a fak tuk i ca ka ttial kho lo tiah rak ka chimhpiak te ko kun law.”\nAnn a thih hnu ah Dr. Judson cu a nun chung vialte Kawl Bible a let. 1835 kum ah a liim. 1840 ah USA ah an nam. English-Burman dictionary a tuah mi cu 1826 le 1852 ah an nam. Dr. Judson cu damlonak nih a tlaih caah USA ah tlun ding in tilawng in a kal. Lampi rili cung a kal lio ah April 12, 1850 ni ah a duhbik le a dawtbikmi a Bawipa rian ttuan bu in a nunnak cu a liam ve. A dawtmi US chungkhat zong a hmu manh hna lo. A ruak cu phum hmanh tong lo in rili pi chungah an paih. Nga rawl ah a cang.\nRuah ve tlak thinlung in:\nJesuh Khrih a zum i Bawi le Khamhtu ah a pom hnu ah Pathian thawngttha ruangah harnak vialte tuar in nunnak a pe mi siangbawi te hna hi an hrintthan lo, hell ah an tla ko lai tiah a chim tawn mi zumtu kan um ttheu. “Zumhnak, hrintthan/thar le thawngttha chim” an ti duh mi hi zeidah a si hnga? ti hi ruah lo awk a ttha tawn lo. Jesuh Khrih vel hna hi a man kan den ter tuk sual lai ti hi phan a um ngai. Temtuarnak um lo in kaa lawng in Thawngttha chim hi a tu lio kan chan ah a awl tuk cang caah.\n1) Faith Coxe Bailey Ed. “Adoniram Judson, America’s First Foreign Missionary,” (Chicago, Moody Press, 1955).\n2) Maung Shwe Wa & Genevieve & Erville Sowards, “Burma Chronicle,” (Rangon, Board of Publications, Burma Baptist Convention, 1963).\n3) C. Duh Kam, “Christian Mission to Buddhists in Myanmar: A Study of Past, Present, and Future Approaches by Baptists,” A Dissertation Submitted to the Doctoral Studies, United Theological Seminary, Dayton, Ohio, May 1997).\nCBCUSA nih CACC he rianttuan tti ding in phunghram zong ah aa ttial bantuk in…


Sunday School Lungput le Thawhkehnak | ibcsandnes\nHome › Knowledge › Sunday School Lungput le Thawhkehnak\nBlog Articles Knowledge\tPosted on 20th September 2014 • Updated 27th May 2017 —by admin 1631\nSunday School a rak thoktu hi England ram Glocester khua i a ummi Robert Raikes timi pa a si. Amah cu canamnak (press) a ngeimi a si pinah Tadinca chuahtu pakhat zong a rak si. Khrihfa tha ngai a si bantukin harnak a tongmi pawl va bawmh hi a zuam ngaimi a si. Thongtla pawl an nunning a zoh tikah Pathian kong chimh ahcun an nunzia zong an i thleng kho deuh theo lai tiah a rak ruah i thongtla pawl sinah a rak tuan hmasa nain an nunning an i thleng kho hlei lo.\nRobert Raikes nih zeitindah sifakmi ngakchia pawl nunnak thanchoter hi kaa zuam lai tikha a ruat lengmang i 1780 kum ah pawngkam i ngakchia pawl, sianginn zong a kai kho ve lomi le umnak zong thate in a ngei lomi hna pawl sinah riantuan hram a thawk. Ngakchia tam deuh cu Kawhrenh sernak sehzung (Pin factory) ah rian a tuanmi an si caah Zarhpi ni lawng hi an i manh caan a si i Sunday School tiah min a bunhnak zong a rak si. Ca a chimtu nu pakhat kha a rak hlanpiak hna i, ca chimhnak (Maths an rak cawng hmasa, an ti) in ngakchia pawl cu a rak thawkpi hna. An thawkka ah cun midang pawl nihsawh zong a rak tong ngai nain, Robert Raikes cu lungdong lo tein a tuan lengmang i kum thum a rauh hnuah Wesley te unau le Whitefield te unau hna nih tha peknak an vun ngei. Mi zapi zong nih Nov. 3, 1783 ni ah hnatlakpinak an ngeih piak.\n1785 kum ah Robert Raikes le William Fox hna nih (Sunday School Society) Sunday School Cawnnak Bu tiin an rak tuah. Cu ticun sianginn zong a hung karh chin lengmang i 1789 kum ah cun siangngakchia 250, 000 tiang in an hung karh lawng si loin an nuncan ziaza zong a tha deuh ngai cang. Misualmi zong mithmuh in an hung zor chin lengmang. Sunday School cu London in America ram Virginia tiang a hung karh chin.\nRobert Raikes cu 1802 kum ah pension a la i, an ram nih minthatnak (freedom of the city) khuapi caah luatnak riantuantu timi lehhmah an pek. 1811 kum ah a thi i a ruak cu a Sunday School siangngakchia pawl nih hlunghlaite in an thlah. 1824 kum ah American ram ah Sunday School Bu (American Sunday School Union) cu an van tuah. Sunday School hi ngakchia hna caah a tha ngaimi cawnnak hmun a si kha mi zapi zong nih an hun theih cang i 1912 kum ah cawnpiaknak program pawl zong an hun karhter chin.\nKan Kawlram ah Sunday School a rak thawktu cu Judson Siangbawipa nupi Ann Judson a rak si. Zarhpini ah Khrihfa pawl kha Baibal ca cawnnak le halnak a rak tuahpi hna nak in an thawk. Atu ah cun Sunday School ti nakin Church School tiin kan hman deuh cang. Kan Lairam ah Sunday School Carson bawinu nih a thok i ningcangte in a kalpitu cu Johnson siangbawinu a si i, 1950 kum ah felte in a rak dirpi hna. Ni ngani (Friday) zanlei ah saya/mah te he i tonnak le thlacamnak in Zarhpi zing i an cawnpiak dingmi hna kha felfaite in timhtuahnak a rak ngeihpi hna. Cucu Hakha ah a rak si. Cuticun ZBC ramchung ah duhsah tein a karh ve.


Pastor Cung Biak Hum Cu CDF Nih Dalaan Anti I An Thah Tiah – Lai Lungrawn Post\nPastor Cung Biak Hum Cu CDF Nih Dalaan Anti I An Thah Tiah\nSeptember 21, 2021 September 21, 2021 admin Hmuhning\nPastor Cung Biak Hum Cu CDF Nih Dalaan Anti I An Thah Tiah Fake Account Hmang In Thawng Deu A Zamh.Thantlang TCBC Pastor Cung Biak Hum Biak Kolh thihnak kong he pehtlai in Fake account tuah riangmang in online ah thawng diklo a thanh tu an um caah cu thawngdik lo cu online ah a karh ngai.\nLeng Houng Lawi tiah Fake account hmangmi pakhat nih Pastor pa hi kawl ralkap nih an kahmi si loin CDF nih Dalaan a si an ti i an kah tiah mit hmutu bantuk tein ca a ttial. Hi Account deu hmangtu nihcun Chinmi pakhat i a min le a hmanthlak hmang riangmang in thawngdeu cu Social media ah a ttial.\nSAC rakhrang nih Thantlang mino cheukhat anntlaihmi hna phone cu an on zau an facebook chung in Chin miphun chak le thlang thleidannak le CDF ruang ah khua a rawk timi pawl cu nawl ngeitu nawl loin an ttial hna tiah mithmu tu pakhat nihcun a chim.\nPastor Cung Biak Hum thihnak kong ah Kawl ralhrang thahmi si loin CDF nih dalaan anti i an thah timi fake account in thawng diklo an thanh mi cu SAC ralhrang a ttanhtu minung nih an share taktak tiah Mizzima nih langhter.The Federal Times\nThawngdang Zeitindah Thantlang Khuapi Chung Suingun, Chawva, Mansung le Eidin Vialte Hi Kan Himter Ning A Si Hnga Kan Thantlang khuapi cu chuahtak a si cang! A chung um suingun chawva, mansung le inn le lo vialte zong a ciam viar sual lai ti phan a um ngaingai. Ral kan tuk tikah zeidah kan miak i zeidah kan sungh timi ruah chih peng a hau. Ral lio ah chawva kong hna cu nunnak kan him ah a za chawva cu kawl khawh a si ti lawng in ruah ding a si lo. Ram tthawng nih ral an tuk tikah a chung um an zoh chih zungzal.\nComment zong ah atu na tialmi nakin hiti deuh in a ttha lai timi ruahnak zong van chuah cio hnik ulaw, zeitindah Thantlang khuapi inn le lo le, a chung um hlawnthil kan himter khawh bik ning a si lai timi kha ruahnak van langhter cio hnik uh.\nZOMI FEDERAL UNION Nih Thantlang Le Hakha Caah Cathan An Chuah Ve Cang\nThantlang kan zamtak a si hrim ralhrang pawl doh thah nak caan le hmunhma kan pek hna a si


Chin Modern News – Page 23\nMalaysia hrambunh UNHCR zungpi ah lutlai a simi Rep. Richard Towle cu 2018 kum dongh cun hmun dang ah aa thial cang lai. Cawn ni nga ni (7 Dec, 2018) ah, amah hruaimi UNHCR zung department cio nih thlahnak (fairwell) an tuahpiak cang lai. Amah changtu lutlai (Deputy) a rak simi Mr. Brian Gorlick cu … Read more\nCategories Chin 30 Comments\nZomi Nih General Min Aung Hlaing Cu Chin Pa Raltha Sinak Laksawng An Pek\nHruh maw si, zirtian maw si, miphun leirawi maw si, ithiamter dah si? Nan ruahnak cio vun chuah hnik uh! General Min Aung Hlaing cu Lai/Chin pa raltha cu a si hnga maw? Asiloah, Zomi pawl caah maw thil tha, thil lianngan a tuahpiak hna le dah si hnga, khuaruah awk a tam ko. Tedim … Read more\nCategories Chin 61 Comments\nMalaysia Ram, Kum 2013-2017 Chungah Kawlrammi Thahnawnnak A Rak Cangmi\nMalaysia ram ah kum fatin in Kawlrammi thahnawnnak a um peng caah, Malaysia ummi kan Chin ralzam hna zong nih rian kan tuannak ah si seh, ka umkalnak kakip ah ralring tein um izuam cio hna u sih. 2013 Kum: A luan ciami kum 2013, June thla chungah Kawlram miphun a simi hna le Rohingya … Read more\nCategories Myanmar 184 Comments\nMah bantukin ram hninhnak Malaysia le India ah a tang rihmi kan Chin miphun chungin ralzam hna caah zawnruahnak thinlung he rian a kan tuanpiaktu kan upa hna cungah lunglawmh lo awk a tha hrim lo. An riantuanmi hlawh tling hram seh, thlacamnak in bawmh cio hna usih. Joint Standing Committee on Foreign Affairs and … Read more\nCategories Chin 120 Comments\nFebruary 28, 2019 November 30, 2018 by chinmodernnews\nUN zung asiloah Department pakhat khat nih chawn kan ton tikah zei department (zung) dah an si ti a fiang lomi ka um kho men caah tanglei ahhin zoh hna usih. Mi tampi nihcun zung nih an kan chawnh le zeitin dah si hnga tiah biahalmi kan um pah lengmang. Cucaah zei zung in dah … Read more\nCategories Chin 117 Comments


Myanmar Ram Ah Bawm Ding In Chinese Thiamsang Pawl An Sining Cheukhat – Chin World News Evening\nKan rak thanh cang bang in nizan ah khan Chinese cozah nih coronavirus ruang ah harnak a tongmi Myanmar rawm bawmh ding in minung 12 a rak thlahmi hna cu an phan. Hi sii lei mithiam pawl hna hi an mah mipun lawng silo in coronavirus thlawpnak caah a herhmi sii le thilri pawl hna zong tamnawn an rak i phurh chih. Hi sii lei mithiam (medical expert) pawl Myanmar ram bawm ding in a rami hna hi Yunnan Provence, China minung hna an si. Hi phu pawl hi China National Health Commission nih a dirhmi phu pawl an si.\nHi minung 12 rak thlahmi hna hi thawchuahnak lei he pehtlai in zawtnak, i chawnh khawhmi zawtnak pawl, felfaite in thil sining zoh le kherhlai, Chinese thiamnak in serchuahmi sii pawl tibantuk ah a thiam hleimi an si hna. Hi hna pawl hi Yunnan le Yunnan Provincial Centre hna ah zawtnak hi zei tin dah kan kham lai i karhlo in kan tuahning a si lai tibantuk kong ah rian a ttuanmi an si hna.\nChina in a rak phanmi sii lei mithiam pawl nih hin an caam chung ah an thilri phurhmi pawl hna hmang in a si khawhchung in bawmh an i tim. A si khawhchung in mipi zong zawtnak an ngeih le ngeihlo hneksak an si lai. An thiamnak hna hi Myanmar sii lei mithiam pawl hna zong an chimh khawh vial chimh ding in timhtuahnak ngeih a si. Ref: Mzz


Miss Queen Empire Myanmar 2019 Zuamnak ah Mai Zing Dawt Cer nih Winner tel in laksawng phun li a co – FIAKFAIROCK\nMiss Queen Empire Myanmar 2019 Zuamnak ah Mai Zing Dawt Cer nih Winner tel in laksawng phun li a co\nMandalay, Amyotha Kazat Yone, June 2 zaan ah tuah mi Miss Queen Empire Myanmar 2019 muidawh zuamnak ah Hakha khua um Kalay Myo aiawh in aa zuam mi Mai Zing Dawt Cer (Aa Dawt) nih Winner (Pakhatnak) tel in laksawng phun li a co..\nMai Zing Dawt Cer nih Miss Queen Empire Myanmar 2019 Winner pin ah laksawng dang pathum a co mi cu; Style (Style a thiam bik laksawng), National Costume (Miphun thuamthil humhsak thiam bik laksawng) le Popular (Mizapi nih uar bik mi laksawng) zong a hmuhchih.\n“Ka nu le ka pa thlacamnak kha Pathian nih a theih i hi teinak Luchin (Winner Crown) hi ka co khawhnak a si. Cun, a ka daw i vote pek in thazaang a ka petu hawile thawng in a si ko. Nan dihlak cung ah kaa in chim khawh lo mi lunglawmhnak ka ngei,” tiah Miss Queen Empire Myanmar 2019 Winner Luchin a cotu Mai Zing Dawt Cer nih The Hakha Post ah a chim.\nHi Miss Zuamnak hi Myanmar Universe Academy Pageant Production nih a tawlrel mi a si i zuamnak hi phun li in tuah a si. Pa ngakchia, Tlangval, Nungak le Nutung tiin zuamnak a um i an dihlak minung 70 tluk an si. Mai Zing Dawt Cer nih Nungak Muidawh Zuamnak a si mi Miss Queen Empire Myanmar ah teinak a hmuh hi a si. Nungak muidawh zuamnak ah Kalay Myo aiawh, Taunggyi aiawh tibantuk in nungak 18 an i zuam, tiah kan theih.\nJune 2 zaan hlan ah Mandalay um Thilthuam lei Thiamsang (Fashion Designer) pawl nih muidawh aa zuam mi pawl cu nithum chung camp ah chiah in Fashion lei he aa pehtlai mi chimh, cawnpiak, ngiat le zoh an si. Cu chung ah Miss a hmu ding ah aa tlak bik ti mi kha thim a si, tiah kan theih.\n“Facebook Page in vote pek mi kha cu Popular laksawng ca ah a si. A dang cu camp kan um chung ah mark a kan pek. Hmailei ah lam tampi aa hong nain fimcawnnak lei hi papek deuh kaa tim rih,” tiah Mai Zing Dawt Cer nih a chimchap.\nKalay Myo aiawh in Miss aa zuam ding thimnak ah Mai Zing Dawt Cer teinak a hmuh. Cu hnu ah Kalay Myo aiawh in aa zuam than i Myanmar ram huap in teinak a hmuh than hi a si. Mai Zing Dawt Cer hi Chin Christian University in BBA Degree a la cang mi a si. Amah hi fashion lei a zuam i a uar ngai mi a si. hakhapost


Remdesivir Cu Coronavirus Caah A Tthatlo Pinah Tihnung Tuk A Si Tiah WHO Nih An Thanh – Chin 11 News\nRemdesivir Cu Coronavirus Caah A Tthatlo Pinah Tihnung Tuk A Si Tiah WHO Nih An Thanh\nRemdesivir timi sii cu Ebola thlawpnak caah rak sermi a si i atu Coronavirus thlawpnak ah a ttha lai tiin a chimmi an tam ngai, nain World Health Organization (WHO) nih April 23. ah khan a ttha lo tiah ripawt a chuah.\nMah cu kong cu The Guardian le Financial Times nih an ttial hmasa, i Remdesivir cu Corona thlawpnak ah a tthabik lai tiah rak i ruahchan a si caah WHO he i bawm ram tampi i bawmh in an hneksak ee, an ti.\nWHO nih an website i an chuahmi ripawt cu a tlamtlindeuh lo caah an hnawh tthan i a rauh hlan ah an chuah tthan lai tiah an chim.\nAsinain Remdesivir cu minung 240 sinah an hneksawk i rian a ttuan lo hlei ah cheukhat sinah thil ttha lo (bi-effect) a chuah caah an hneksakmi cu an ngol chung tiah Guardian nih cun a ttial.\nCoronavirus thlawpnak le kakwaisee hi fawi ah a chuak kho lai zumh a si rih lo caah media ah zaran nih an chimmi paoh zum lo in Expert le vawleicung ngandamnak lei rianttuanmi bu nganbik WHO nih an fehter lomi cu zumh ding a har ngai tiah kan ruah. Sii le zawtnak kong cu sii lei le zawtnak kong a cawngmi nih an fehtermi hi a biapi ko.


2016 Khrihfabu thawngpang | NORWAY CHIN MISSION CHURCH 2016 Khrihfabu thawngpang – NORWAY CHIN MISSION CHURCH\n2016 NCMC Khrihfa Upa thar hna\nA hnu kehlei in Pu Lian Khuai, Pu Sai Khuai, Pu Tuan Hmung, Pu Aung Lin, Pu Thang Hlun, Pu Bawk Thang le A hmai kehlei tthu mi in Pu Than Khar, Pu Ram Cung, Pastor John Tha Cung, Saya J Van Hei Lian, Pu Siang Pum le Pu Ram Peng hi hmanthlak chung i aa tel mi Khrihfa upa an si. Hmanthlak i um lo mi Saya Van Khar Lian le Saya Vung Khat Pau hi an i tel lo. A hnu ah caan rem a um a si ah cun tling deuh te in thlak tthan kan rak i zuam te lai.\nA voi ( 1 ) nak EC Meeting\n2016 kum a voi khat nak EC Meeting cu 06.02.2016 (kl. 19:00 ) ah NCMC Biakinn Stabekk ah tuah a si. EC chungtel dihlak kai a si i NCMC hmailei riantuannak kong tampi ceihkhan tinak an ngei.\nZBWF Gospel tlawnnak (07.05.2016)\nEgesund nubu NCMC ah Gospel thawngtha chim dingin 07.05.2016 ni An rak phan. Zarhte zan in pumhnak kan ngei hna i Pathian nih khuaruahhar in a hman hna mi kan hmuh tik ah thazang tampi a kan pek in Khrihfa kan zate nih an cungah lawmhnak kan chim cio. Bawipa nih thluachuah pe chin ko hna seh. Hmailei zongah hi bantukin a thawngtha phuangtu le nuntthangtu an sinak hna Bawipa nih hmang chin ko hna seh.\n08.05.2016 zarhpi ni ah Pi Ni Cia nih thawngtha a kan chimh i a tha taktak. Pathian nih Chin miphun zeitluk in dah a kan dawt i thluachuah pek a kan duh ti mi kong a chim. Hmailei kan fa le nih Norway ram lawng si lo in Vawlei cung ah minthang le Bawi nganngan an si te lai nak kong le Siibawi thatha an chuah te lai nak kong a chim. Pathian nih thluachuah tampi pek a kan duh i a thluachuah dawng thiam hna u sih a ti. Bawipa min Thangthat si ko seh.\n14.05.2016 ah Ålesung nubu NCMC ah Gospel thawngtha au pi dingin a rak kan tlawng tthan. NCMC Bawipa nih a kan dawt i a mi hna hmang in a mah Thawngtha a rak kan chim zungzal mi ruah tik ah NCMC hi Bawipa nih a kan dawtnak a lang chinchin ko. Gospel a kan tlawng mi an dihlak cungah Bawipa nih a let in thluachuah pe chin ko hna seh. NCMC nih an dihlak cungah lawmhnak chim cawk lo kan ngei.\nRev.Timothy Pahrang NCMC ah a kan tlawng. An nu pa in 28.05.2016 zarhte in cawnpiaknak le thawngtha chimnak in khrihfabu ah caan an hmang.\n29.05.2016 zarhpi ni zing suimilam 11:30 in EC upa le Building committee upa chuekhat hna lakruak Meeting an ngei. Ceihkhan mi cu Biakinn kong zeitiin kan tawlrel lai ti le Biakinn ngeih khawh nak ding kong cu tlamtling tein biachahnak an ngei hna.\nDenmark in Pastor Ngun Doi Fam te nupa cu June 4-5,2016 ah NCMC a kan tlawng. Nubu cawnpiaknak ngei ding an cah mi hna a si.\nChungkhar cio nih herh bik vale le nupi kar lak ah pehtlainak tha zeitin ser ding le chungkhar nuam zeitin ser ning le Pathian duh ning zeitin a si tibantuk kha cawnpiaknak a ngeih hna.\n03.July 2016 ah Rev.Dr.Thawng Hnin Zam (CTTC Principal) a kan tlawng.\nRev.Dr.S.Tha Nei Fai cu Camping tuah ding in NCMC nih kan sawm i 04-10 July 2016 tiang cawnpiaknak kan ngei.


President Trump rian tuan ti pawl Pathian an zum ning hi uar um tuk hrinhrang\nWhite House Press Secretary Kayleigh McEnany.. Kayleigh McEnany timi nute hi President Donald Trump nih White House Press Secretary caah April 7, 2020 ah khan a thim tharmi mino te a si. Amah hi kum 32 lawng a si, Fanu pakhat te a ngei. Florida ah a thanglian mi a si. Harvard University ah upadi lei thiamnak (JD) in a awngmi a si. CNN ah politics commentator atuan balmi a si. CNN a chuak taak i President Trump bawmtu ah a hung cang i, Republican National Committee nih On August 7, 2017 ah National Spokesperson ah an thimmi a si.\nKayleigh McEnany Zumhnak le Ravi Zacharias A Hmuhning…” Khrihfa nih kan theihmi le kan zumhning ah thihnak timi hi a donghnak si bal lo, kan i thawknak lawng a si. “Nifantin ka nuning le ka zumhnak a ka thlengtu le a ka fehtertu pakhat a liam tik ah ka thinlung a kuai hringhren, Pastor Ravi Zacharias nih ka nunnak tampi a rak ka thlen”.\n“Ravi zakharias hi a nunnak a dih ko nain, a nunnak cu zungzal nunnak thar ah apeh than dingmi asi, amah hi vancung khua ah ka hmuh te dingmi a si, a din cang nain a legacy cu kan sin ah a zungzal in a hmun rih lai.” tiah a ti. *Careltu nan dihlak cungah ka lawm. Credit- Salai Lairamthang\nBe the first to comment on "President Trump rian tuan ti pawl Pathian an zum ning hi uar um tuk hrinhrang"


India Nih An Serchuah Mi COVID-19 Runven Nak Sii Cu Minung Cung Ah A Voikhat Nak An Hneksak Cang – Chin 11 News\nIndia Nih An Serchuah Mi COVID-19 Runven Nak Sii Cu Minung Cung Ah A Voikhat Nak An Hneksak Cang\nIndia ram ah sii ai lei thiamsang hna nih Coronavirus runven nak sii an serchuah mi pakhat cu a voikhat nak bik minung cung ah hnesak nak an tuah cang. Hi sii an serchuah mi hi a min ah Covaxin tiah an sak i Covid-19 in a zaw mi hna cung ah hneksak nak an tuah hi a si tiah New Delhi ah a um mi AIIMS siizung nih nizan (Friday) ah khan hneksak nak kan tuah tiah thawng an thanh hi a si.\nVawlei cung ah Coronavirus runven nak sii an serchuah mi tampi hna lakah India nih an serchuah mi Covaxin zong hi hnabeisei ngai mi pakhat a si ve. Cun India ram chung sii ai thiamsang hna nih Covaxin an hneksak nak hi hmun 12 ah a si i cu chung ah siizung ngan bak a si mi AIIMS zong hi ai tel ve mi a si.\nCun Covaxin sii hi an zumh ngai mi zong a si caah hneksak nak an tuah mi hi tlamtling a si ah cun vawlei cung hmun kip ah man fawitein zuar ding zong ah hnatlak nak an tuah cio cang hna. Vawlei cung ah milu tambik nak ram i pahnih nak asi mi India ram chung ah hin Covid-19 positive an hmuh cang mi hna hi 1.3 billion hrawng an si cang hna.\nCun suimilam 24 chung ah Covid-19 in a thi mi hi 757 an si hna i nihin tiang ah 31,358 an thi cang hna tiah an langhter. Cun India ram hi nihin ah cun Covid-19 a karh bik nak ram Top-3 ah ai tel cang.


Nunnak hi kan mah ta si lo, Michael Jackson zong nih Vawlei ah kum 150 nun a rak duh ve ko – Chin 7 News\nMay 25, 2019 admin KNOWLEDGE 0\nVawleicung Lam thiam bik timi le hlasak thiam mirum taktak Michael Jackson nih hin Vawlei ah kum 150 nun a rak duh. Cu ruang cun a nun chung ah a lu thluk in a ke tiang nifatin check dingah a umnak inn cia ah Siibawi minung 12 a rak i chiah hna ti si. Kum 150 nun a rak duh ruangah a tuahmi pawl hi tha te tuak set cu hruh zong a lo ngaingai. Zeicatiah nunnak le thithnak, minung nunnak thaw hi minung kan kut ah a um lo ti hi a rak fiang rua lo. Kum 150 chim lo kum 50 si ah a thi. Kum 150 nun a duh ruangah a tuahmi pawl cu,\nNifatin a ngandamnak check tu siibawi 12 a inn ah aa chiah, Rawl a ei dingmi hi a ei hlan ah Dathman in an check ta dih. Heh tiah an sit hnu lawngah a ei. Nifa a ngandamnak caah Exercise a tuahnak ah zohkhenhtu minung 150 a chiah hna. Cun a ihnak Ihkhun ah Oxygen bur hi timhcia in aa chiah, thil pakhatkhat ton sual ah hman dingin Oxygen ready tein chiah piak a si.\nCun a takpum, thisen, chungril pakhatkhat a rawh asual i thlen le lak a herh sual tikah thlen ding ah tiin minung chiah piak le hlan piak cia si. Zeitikpoh ah a duhmi taksa, thilri hman khawh dingin kawlpiak a si. Hi bantuk thil tuah i kum 150 nun cu a rak i timhmi a si.Sinain 2009 June 25 ah Michael jackson cu a thi. A thih ah kum 50 lawng a si rih. Cu ti thil a tuahmi vialte, siibawi thiamsang 12 aa chiahmi pawl zong cu pakpalawng lawng te an si dih ai.Los Angels le California um siibawi te zong nih Michael jackson nunnak cu an khamh kho lo i cu ti cun Vawlei ah kum 150 nun aa timmi cu tuan ah a kal taak ai.\nA ruak thlahnak le vuinak cu online cungin minung 2.5 millions nih an zoh ve. Cu tluk amah pumpak nih siseh, midang bawmtu hlang in chan saupi nun a duh tukmi cu a thih caan a phak tikah cun vawleicu a kal taak ko. Cucaah nang le kei cu nunnak le thihnak hi kanmah ta a si lo. Nunnak ngeitu Pathian nih a herh a ti cun a lak te ko lai. Timhcia te in um, ralring tein nung. Daithlan in um hrimhrim hlah. Kum cu zat ka nung lai ti zong aa ruat ngam ding kan si lo dakaw hih. Kan chan a tawi tuk.\nKum 50 chungah Yangon le Ayerawaddy ramthen Ti chung a pil kho


Tuzan ah Mindat khua ikahnak ah an hruaitu pa he phone in bia kan iruah kho. – Hakha Cherry\nTuzan ah Mindat khua ikahnak ah an hruaitu pa he phone in bia kan iruah kho.\nApril 27, 2021 admin Uncategorized 0\nTuzan ah Mindat khua ikahnak ah an hruaitu pa he phone in bia kan iruah kho. Mindat peng mipi lungrualnak le an ralthatnak hmuh tikah khuaruahhar asi. Chin chanthar tuanbia ah roling tuanbia an tial.\nThih ngamh in lai methal he minung….. kan um ko tiin a ka chimhmi ka theih tikah Chin dothlennak hi a thar in a nung than cang timi a ka theihter than. Tuanbia hi a nolh than tawn ti asi i,Mindat peng um Chin miphun nih a kan funton than te men lai.\nKawl ralkap nih azaza, a thongthong in an kal hnawh tik hna ah methal kuan zong ruah bantukin a sur lai ti an theih ko, an methal le Kawl ralkap methal aa dang ning an theih ko bu ah pasal/nusal tiin an dir ngam , an doh ngam mi cungah upatnak sangbik pe cio hna usih. Kan bawmh khawh nak lam cio in bawm cio hna usih.\nNote: Atanglei link ahhin Mindat dothlennak ah harsat a tonmi hna caah direct in bawmhnak pek khawhnak link asi. https://www.facebook.com/donate/141561377932416/10208968271480832/\nCredit-Salai Z T Lian .\nChin National Defense Force (CNDF) timi hriamtlaibu thar a vun dirmi kongah zeihmanh khuaruahhar awk a um lo. Chin miphun tuanbia le atulio kan sining taktak zoh tikah lungrualnak le hmunkhat te ah tangtinak hi kaa lawngin hmuh khawh asi. Tuahsernak taktak ah a um lo.\nTahchunhnak ah kan Biaknak lei hmanh zoh hna usih- USA ah Hakha, Thantlang lei deuh Baptist pawl cu CBCUSA he pehtlaihnak kan ngei cio bang, Falam lei deuh pawl zong CBNA ah an ipehtlaih ve. Cun a dang pengtlang pawl zong an mah le siaremnak cio in buu dirh le pehtlaihnak an ngei cio ve hna. Cun USA i kan mah umnak cio zong zoh hna usih– a pengtlang chirchan/hoih in Khrifa buu kan dirh, buu kan dirh ciomi kan hmuh ko.\nKhrihfa biaknak hmanh ah kan ithen, kan tang ti kho lo. Hriamtlai dothlennak chinchin ahcun a har chinchin kho. Hihi kan sining taktak cu asi ko. Nain lungdong lo tein kan Chin miphun lungrualnak caah thazaang a chuah pengmi le a tang pengmi cu ahopaoh nih “sui” bantukin sunghlawih cio ding tu hi mipi kan rian asi.\nA pengtlang thahri in khua kan khan, khua kan ruah, lam kan kal timi hi kan sining taktak (reality) asi. A thatnak tampi a um ko nain miphun pi huap in cawlcanghnak caah cun a dotdot in meeting thut ta, kutka tampi kingh ta, hauhruang tampi lonh ta, tlang tampi kai ta hnu lawngah lungrualnak niceu dawh hmuh khawh dingin a um.\nKan Chin miphun huap cawlcanghnak nakin a pengtlang le khua kongah a buai huam deuhmi tam tuknak ah atu bantukin CNDF a dirmi kongah lau awk le khuaruahhar ding a um lo. An mah peng le tlang an funton khawh hna, thazaang an ngei i Kawl ralkap an tuk khawh , siloah an do khawh ahcun Chin miphun caah thathnemnak a chuah kho ve ko. Abiapi cem mi cu miphun khat kan si le kan ral a khat a hau. Miphun khat kan si paoh le kan ral a khat paoh ahcun tangtinak lam a um peng ko.\nCucaah Chin miphun caah zeidah CNDF nih an tuah khawh te lai timi khi zoh cio te ding asi ko.By-Salai Z T Lian\nBreaking Mindat ah an i kap cuahmah rih\nMindat Khua Lak ding in Myanmar SAC Ralkap nih Thazaang Tampi in an Rak Doh


Ahopaoh Nan Hmuhning Cio Chimnak Nawl Nan Ngei Dih! – The Cherry Par\nAhopaoh Nan Hmuhning Cio Chimnak Nawl Nan Ngei Dih!\nOctober 14, 2021 Cherry News\nCNA, CDF, PDF, CNDF le YDF nih ral an doh tikah mipi nih zakhat ah zakhat in thazang kan pek hna i thla kan campiak hna. Cheukhat cu rawl zong ei kho lo zaan zong it kho loin a rak tang tuk lawmmam mi an rak ummi an tampi ve tawn, an um khawh lo tuk le an ruahtuknak ah a phunphun in anmah khuakhan in an rak khaang ve tawn.\nCutideuh in CNA le CDF hi um hna sehlaw, lungtum hrilh hnawh kho hna sehlaw, cuka zawn tlangpang a remnak ahcun rak bawh kho hna sehlaw, Mizoram MAP meithal khi hlang kho hna sehlaw, tiin an lungduh le siaherh bia kha an chim cio tawn.\nCubantuk cu chim phung asi i thlauhrai zong a si lo. CNA le CDF ruahnak nangmah nih na pek hna ahaulo, nangnak fim le thiltheih lawngte an si, tiin ti awk a si lem lo. Cun hihi pumpak zalawnnak asi ko caah an siaherh bia cu an chim cio ding kha asi ko. Asinain CNA le CDF caah chim lo dingmi thil biapi hna a chim asi le cucu ti bak ding le chim bak lo ding kha asi hnga.\nCuka hmun in an rak bawh hna, camp an chuaktak dih cang, cuka leiah an kal lio ti bantuk hna cu chimchim rai asi hnga lo. Cu si lem lomi cuka ah rak bawh kho hna sehlaw a thattuk lai, Varhlei chat hna sehlaw a tha lai, Hakha phakter hrimhrim hna lo ah a tha lai, thihsi dinter viar hna sehlaw a tha lai, asiloah kan ralkap pawl hi san an tlai lo tuk tizong cu a phung viar asi ko.\nMinung pakhat nih zalawng tein amah thinlung ummi kha chimnak nawl ngeih dih kan si, atha lei he a chia lei he ahohmanh nih chimnak nawl kan ngeih dih kanmah pumpak zalawnnak bak asi. Amah belte kan ralkap le kan mipi caah a himlomi biachim belte cu hrial bak ding asi.\nThawngpang Thar (Update kan vun tuah than). Nizaan Lungpi khuaah ralhrang motors 6 le tanks 2 a hungkaimi le CNA i kahnak cu Ralhrang hi 80 hrawng lawng an sinain an hriamnam that le rakdoh thiam he an thawn ngai caah an tolh tak hna i Rialtii khua an phan kho i inn zong an khangh len.\nThil fiang ngaimi cu ralhrang hmaikal motors 6 le tanks 2 hi special commando pawl an si lai timi cu a fiangtuk. An hnu lei in a thaizing in a vun zul tawntu motor 40 tluk khi cu ralkap sawh an si lai i hriam ngam pipi a vun phurh chihmi an si lai zumh asi. Camp a lak ding in kahnak caah miakpi ti bantuk le zenkuan he ralkap 500 hrawng si dawh an si.\nHmaisuang motor 6 le tank 2 khi a biapi taktakmi biakhiaktu ding phun in tei herh an si cang. Zaan an riahnak zongah namte lawng hmanh in minung 200 tluk nih a thli in luhhnawh hauphun an si cang, an biapi tuk. Tu i an i kah ning zoh ahcun kham khawh dawh an si te lo kho, Hakha hi hnu ni 3 tluk ahcun a hung phan kho an si, Hakha phak ahcun apoi tuk cang kho.\nIsraeli ralkap 20,000 nih Six Day War lio ah Egypt ralkap 100,000 cu lampi aan rak phih kanh khawh hna, Israeli ralkap hi hriamnam that le raltuk an thiam ruang asi lo, hi ral kan sungh ahcun Arab sal ah kum thong in kan tla lai i Israel ram hi a tlau dih lai, timi an theih caah an nunnak pek bakin an rak tuk hna i Egypt a rak i chuah sual cikcek.\nHi ral hi kan miphun hneksaknak bantuk an si, kan tei hrimhrim a herh. Kan tei hrimhrim ko lai Pathian kan leiah a tang lai i. Hakha an hung phaknak dingah laam caan saupi ai duh rih, Hakha an phak i an lak, Victoria Camp an lak khawh sual te hmanh ah CNA le Chin miphun cu zeitik hmanh ah a kan tei kho taktak lai lo tiin.\nCun UN le raminnpa policy zong hi a rauhlan ah ai thleng lai i ralkap caah a donghnak biaceih (NUG hriamnam in bawmh) nak an tuah te lai hi a naih ngai cang lai. Zei asi hmanh ah hi ral hi sungh a ngah lo kan tei hrimhrim lai, a lamkip cio in tang ko hna usih. Credit: Chelsea Bawi\nPengtlang lungfahnak bia cu isum hraam hna usih! Kawl Rallokap rapchiahmi si! Gangaw in Halkha direct in rak kai khawh si komi Kalay-Falam lei in an rak i kuaih/helmi hi a sawhsawh si lo. Atu bantuk Pengtlang buai te ding an theih cia i rapchiahmi si.\nCucu kan theih ko buin i foih/awhter hlah usih. Kan tuanbia a um ko khah. College pek an kan duh lo caah Halkha le Falam a rak kan cuhter. Cu tactic cu— College caah hmun rem an hmuhmi ahkhan direct kal ko ding kha khuakip le pengkip ah an vak i ‘nan duh maw’ tiah an va hal cio hna tikah ‘nan icuh’ an ti le Khaikam/Kalay ah an chiah deih ko khah.\nLaimi pengtlang i buai kan fawining an theih tuk. Min Aung Hlaing khuachia ruahnak petu zongah Laimi cu kan vai itel hoi caah an thiam chinchin cang lai. Hmailei zongah tampi kan ton te lai. Kan hnu Mara kan unau pa thihnak kongah zong pengtlang in a thlirmi an um khah. Zeitluk in dah MAH uico pawl an i nuamh lai.\nCNO/CNDF zong hi an hruaitu pawl — Salai Van Thawng Thang (TTR) le Salai Timmy tbk—hi mino an si i Chin miphun ramkhel (nationalism) kongah lungput pipuam taktak a ngeimi an si ko. Pengtlan politics nih a khuhchilh hrimhrim hna lailo. Zumhtlak hruaitu tha an neih ko caah hmailei ah miphun funtomnak a tha bik a chuak te ko lai tiah ka zumh peng ko.\nCNF, CDF le CNDF upa pawl cu CJDC timi an ser i cu tangah rian an tuanti ko hna. Atu kong zongah an upa pawl a herhning in an iceih ko i cucu za-ah-za in ihngatchan ko hna usih. Bawipa nih a tha bik in a khanpi ko hna lai.\nChinmi caah lungrualnak ser hi a har bikmi a si. Asinain a herh bikmi a si caah izuam ko hna usih! Credit; Salai Ceu Bik Thawng\n← Kan Khuaram te an hong kan duah piak hi a fak ko mu!\nPaletwa ah CNA he an i kap mi hi tuak ko. Min Aung Hlaing Ralhrang nih Lam (5) in phih in doh an kan timh! →


Mah pumpak hlawknak a um lomi rian ah Chinram khuabawi te nih rian an tuan huam rua lo hlah maw? – DOH PHIT\nDecember 2, 2019 admin THAWNGPANG 0\nkawlram Vice president nupi Dr. Anna Sui Hluan nih Thantlangpeng pumtlamtling lomi hna lengke (wheelchair) pek nak a ngeih hna. hi Lengke peknak ah Chinram Luhmuh vuanci le sipin vuanci zong nih an telpi khawh hna.\nThantlang peng chungah Dr. Anna Sui Hluan nih lengke peknak a ngeih ni ah khuaruahhar ngai thil a um. mah cucu zeidang thil asi lem lo nain Thantlang peng chungah lengke Wheelchair minung 8 lawng nih an tinco mi hi asi.\nLuhhmuh vuanthan nih pumtlangtling lomi chungah lengke (wheelchair) pek hau mi min van pe u tiah khuabawi lei le nawlngeitu lei cu an ti ko hna nain Thantlang peng chungah minung pariat min lawng cazin a phan. Hi chungah minung pakhat cu Yangon lei nih, minung pakhat min cu an pek chom.\nThantlang khuachung lawng hmanh ah pumtlangtling lomi hi minung 60 leng kan um, hi chung hmanh ah lengke (wheelchair) pek haumi hi kan theih tawk hmanh ah minung 8 hrawng an va si cangva si kaw, khua te lei ah an um rua lo hlah maw?\nKawlram chungah pumtlamtling lomi hi Ayeyawadi ramthen hi a tam bik an s ii 7.6% an si. a changtu ah Chinram then kan si i, 7.4% kan si. Nargis thlichia ruangah Ayeyawadi hi a tlamtling lomi an tam khunnak hi asi.\ntuchung December 2, 2019 lengke peknak ah Thantlang khuachung in minung 7 nih an hmuh i khuate Tlangrua B khua in minung pakhat nih a hmuh ve, an dihlak ah minung pariat nih an hmuh.\nkhuabawi pawl it him tik zongah mah le hmunhma ah zei bantuk minung an um ti hmanh a theihhngal lomi minung hi cu thim ti lo ah an tha lai, a ruang cu an mah hlawknak a um lomi ah riantuan an huam lo ti cu a fiang bak.\nmah ca hmuhnak aitel lomi riantuan an huam lo ti a fiang khunnak cu, May thla lio ah Cozah zunglei in pumtlamtling lomi minung pakhat ah 30000 cio an pek lio hna ah a khua cun chim lo a tlangthluan ning hmanh in a tingco lo mi kan um, cun tuni Lengke (wheelchair) peknak zong ah Thantlang khua chung hmanh ah kan thing thlu hoi lo, mah cucu ruah awk tam ngai a um.\nChinram chung khuapi hna lak ahhin Mindat pengthen hna ahcun minung pakhat hmanh, an tinco lo ti thawng zong kan theih, mah cucu ho mawh dah asi kun ne la?\nza rih seh hnu ah kan peh than te lai. catial tu Pumpak hmuhton mi chung in..


CBCM Thawngthanhnak | Radio Veritas Asia\nCOVID-19 zawtnak in i runvennak caah le zawtnak a karh lo nak dingah tiah Kawlram pumpaluk Bishop hna zunginn pi a si mi CBCM zung nih Kawl ram Catholic zumtu hna sinah thawngthanhnak le lamhruainak ca cu 16March2020 ni ah an chuah. Cu thanhca ahcun;\nCOVID-19 zawtnak hmelchunhnak a si mi taklinh, cumpi, or fah/ hrum fah, khuh, kik tlaih tibantuk in a zawmi hna nih mah le inn ah um in mi tamnak hmun ah umlo ding le biak inn ah i pum lo tein inn ah um ter hna ding.\nCuticun Biak inn ah i pum lo in mah le umnak hmun in Zarhpi ni rel dingmi Bible rel in Pathian he i komhnak, lungthin chungin Bawipa thi le sa cohlaan nak tuah ding.\nKan mah kan umnak hmun kan innchung in siseh, biakinn in si seh, (a) COVID-19 in a zawmi hna le hi zawtnak in a nunnak a liam hna caah thlacam piak ding.(b) Hi zawtnak a thlawpbul tu sibawi hna, sii sayamh hna le ngandamnak lei ttuanvo ngeimi hna caah thlacam piak ding. (c) Vawleicung sii lei thiamsang hna nih COVID-19 zawtnak a damh kho tu sii an hmuhchuah zau khawh nak hnga thlacam piak ding.\nNifatin Missa raithawinak ah hi hna caah thla kan campiaknak thawng in vawleicung minung unau kan si nak le thinkhat lungkhat kan si nak langhter ding.\nMissa raithawinak tuah tikah tuah hrimhrim dingmi (a) Caan zei mawzat chung, Biakinn luhnak innka hram i chiah tawnmi Tithiang kha chia ti lo le tawngh lo a si rih lai.(b) Missa chung i daihnak hmelchunhnak tuah tikah ah kut tlaih a si lai lo i kut tlaih can ah lukun a si lai.(c) Bawipa thi le sa ei tik ah kut in cohlaan dingah forhfial/ thapek ding.(d) Siangbawi le a bawmtu hna nih Bawipa thi le sa an pek hlan ah siseh, an pek dih hnu ah siseh an kut thiang tein i ttawl ding.(f) Thianghlim zuk/lem hna tawngh lo ding, hnamh lo ding.(g) A thiang cacawn ni li ni zanlei kettawlnak tuah a si lai lo. (h) Good Friday(Bawipa Jesuh thihni) i vailamtah upat peknak (hnamh) lo ding. Upat pek a duhmi nih lukun khuk bilh in upat pek ding.(i)Pascha puai ( Holy Saturday) Zarhte zan kha 5:00pm in 7:00pm kar ah tuah ding. Midnight Mass a um lai lo.(j)Biaknak caah hmanmi hmunhma le thilri hna hmannak a dih in thiang tein ttawl dih ding. Siangbawi hna le zumtu Khrifa hna a tu le tu kut thiang tein i ttawl ding.(k) COVID-19 hi tangka tlap zong in aa chawnh khawh tiah WHO( vawlei thiamsang sibawi) hna nih an chim. Cu a si caah biakinn ah a hluu khaan mi hna nih Mask(hmaikhuhnak) hman a si lai i Acohol a telmi kut ttawlnak si he thiang tein kut i ttawl ding. (k) Puanthan in khammi sualthlahnak tthutnak lawng ah siangbawi le sualthlahtu nih sual thlah ding. Sual thlah tikah siangbawi le sual thlahtu an pa hnih in hmaikhuhnak(mask) i khuh ding. (l) Zumtu Khrifa hna nih biakinn chung an luh hlan ah an mah te cio in mask( hmaikhuhnak) i khuh dih ding, cun biakinn chung in a leng chuah tikah an hman ciami hmaikhuhnak le tisue hna kha ningcang lo in hlonh lo ding.(m)Biakinn luhnak innka hram ah alcohol 70% a telmi kut ttawlnak sii chiah ding.\nHi zawtnak (COVID-19) tei khawhnak dingah vawlei cung ram hruaitu hna le Kawlram hruaitu hna nih a si khawh chungin an i zuam lio. Ngandamnak Vuaci le zaanglek lentecelhnak vuanci hna nih lamhruainak le forhfialnak ah lungtak in i tel ve ding le zulh ding .(a) A tu lio ah Biakinn ah siseh, Hall khaan ah siseh tuah ding in timhlamh cia a si mi , meeting , tindaan te hna, rawldum puai te hna le mitampi hmunkhat ah i pumhnak hna a ni tthial ding (or) tuah lo ding. (b) Chiat ni, tthat ni ah (thih loh ton tikah siseh, a dangdang puai tuah tikah siseh) mah le chungkhar khat deuh lawng in a bitnak le a tawinak in tuah ding. (c) Pathian bia cawnnak, lengkhawmh pumhnak, le cawnpiaknak tuah lo ding, (d) Cu bantuk tthiam tthiam in mi tampi(mibu) he tuah tawn mi Siangbawi, Jubilee puai, Biakinn puai, Mithiang hna puai, thil pakhat khat caah thluachuah hal le pekchanh puai, Bawinu Mary puai hna vialte zong puai ni tthial piak ding , a si loah tuah lo ding. (e) Thli thiang ttha tein hmuh khawh nak ding caah thlalang awng le inkaa hna kha hun ding.\nThinphang tha ther i um hi virus nak in a zualhma in ttihnung deuh a si caah ralrinnak he i runven bu in dai tein Pathian sin ah zumhnak he i bochan ding. (a) Zumtu Khrihfa hna nih Bawipa Thi le Sa biaknak in damnak an hmuh khawhnak hnga biakinn le Bawipa Thi Sa biaknak inn(Adoration Chapel) Bawipa Thisa hun piak ding. (b) Hi zawtnak tthalo chungin kan luat khawhnak caah le zumtu Khrifa hna i saduhthah a tlin khawhnak hnga, Thiang Thlarau laksawng co khawhnak hnga Siangbawi hna nih Missa raithawinak tuah ding. (c) COVID-19 zawtnak a tuarmi bawmhnak caah ahlu khaan ding. (d) Pope Frances nih biaknak lei hruaitu tuukhaal hna kha an tuu hna pawngah um dingin a forhfial hna bantuk in zulh ding. (e) Mizaw hna kha Bawipa Thi le Sa peknak, Sathau thiang thuhnak le sualthlahnak a herh mi hna kha hlawt lo ding.\n- Mah le Diocese cio i hruaitu Bishop hna i lamhruai nak le tlangtlak khuakhaan nak kha zulh cio ding.\n- Catholic Bishop’s Conference of Myanmar (CBCM) thawngthanhnak le thanhca a dangin a chuah hlan tiang a tu ningin zulh ding tiah fehter a si.\nCredit: Gloria Journal


Ambulance in An Phurh Mi ‘Mithi Ruak’ nih Lampi Ah A Thawh hnawh Hna i Biatak Tein A Buai Hnawh Hna (Driver Thilton Khuaruah har) – HRINGDILDEL LAIRAM\nAmbulance in An Phurh Mi ‘Mithi Ruak’ nih Lampi Ah A Thawh hnawh Hna i Biatak Tein A Buai Hnawh Hna (Driver Thilton Khuaruah har)\nKum(15)chung Ambulance hi ka mawng ve cang i mizaw zual tuk mi le mithi ruak zong khualam hla taktak ah zantim le khua mang ah ka phurh can hi a tlawm ti lo i a sinain tutan i ka thilton mi hi cu ka voikhat nak bak a si . A can ah cun miruak le an chungkhar kan phurh can hna a um i a can ah cun miruak lawng kan phurh can zong a um ve fawn.Keimah hi muithla le ram huai , khuachia tbk pawl hi a tak in ka ton ve bal lo caah ka tih lo i ka tih lo lawng hmanh silo in a um zong hi ka zum taktak lem lo .\nMotor zultu an damlo can zong ah keimah te lawng in khua lamhla ah ka kal hi a tampi fawn i zeithil hmanh zong cu ka tong bal ve theng lem lo. Motor chung ah ka zau i kai hngilh pah lio ah cun ka hawipa cu aran nak in a rak tli i mithi ruak phurh ding a um nak kong le a ran nak in chuak colh ding kan si i zanlei 4 ah cun kan i thawh a hauh nak kong cu a van ka chim .Cubak cun i hman hmawh ngai cun ka tho i kan mithi ruak laknak sizung ah cun kan va tli colh . Sizung cun mithi ruak cu kan motor cung ah cun kan khin i thildang tuahpah ti lo in a ran nak cun kan i thawh ve colh .\nZanleisang in ai thawhmi kan si bantuk in can raulo te ah ni cu a hung liam colh i zaan nazi 8:00Pm hrawng a si ah cun ka hawi pa nih cun van i dinta usih law kan zun hna zung usih kuak hna zu ve ta usih a ti caah motor cu ka dir ter i kan van i din ta . Kan i dinh nak hmun hi khua le khua kar asi caah mi choklet zong a hohmanh an um lo i zanmui nih a kan khuh i a muihning a chah tuk caah kan mah pahnih hmanh kan i hmu kho lo . Cuti cun kuak hna kan zu kan zun hna kan zung i kan i din . Kan i dinh nak lamchak lei cu datmei in ka hei ceuh i cuka hmun i motor accident a rak tong mi an phum nak le a thlan lung pawl cu ruahlo tuk in ka hmuh i ka lau taktak .\nKuak kan zuk i kan i manh khawh cun kan motor cung ah cun kan kai than i kan van thut bak ah khin thil rimchia taktak mi cu kan theih i a rannak in kan motor thlalangawng kan on zokzok i ai ning deuh.A mak ngai mi hi kha can lampi kan rat chung vial te thil rimchia pakhat hmanh kan thei fawn lo , a sinain kan mithi ruak phurhmi a si ko lai kan ti i siarem lonak ngei tuk lem lo cun kan um ko . Zeipoah si ah i thawh than u sih kan ti i motor ka van start cu ka motor cu a nung kho bak ti lo , zeidah si hnga tiah kan motor cu kan van check i zeihmanh aa rawhnak zong a um fawn lo .\nZanlai a si tik ah a hohmanh mi choklet le motor kalmi zong an um fawn lo i um har lei khi a si .Ka lungthil te cun ka siarem zar ti lo.Asi nain ka hawipa sin ah cun zeihmanh ka chim duh lem lo . Motor a nun khawh tilo hnu cun zei ti tuah awk kan thei ve ti lo i motor dang arami aum te ko lai tiah kan hngak tawp.Motor mei cu a battary a dawng sual lai ka ti caah ka off i motor pawng te ah cun mei kan kau i alh thluahmah cun kan to.Kan mei ceu nih cun kan motor cu a ceuh pah i kan hna a hung ngam deuh cang. Suimilam 2 chung kan hngah hnu zong ah zei motor hmanh a rak ra mi an um ti lo tik ah cun kan beidong ngai cang i zan nazi 11 a hung tling pah cang .\nKan umnak cu ramlak a si bantuk in minung thawngpang pakhat te hmanh theih ding aum lo i ramsa,siahal awh thawng le ram nung awh thawng dah tilo cu theih ding a um lo . Ka hawipa nih cun khawi kan mei tal hi alh deuh in ka van tih lai ti i lam chak lei i hnahro lak a van i timh bak ahcun kan motor cu a mah tein a van i hnin thlauhmah .Kan lau tuk i kan pahnih cun kan i zoh i a ran nak in kan motor lei cu kan panh i kan zoh cu zeihmanh kan hmu lo .\nRamsa an si ko lai , hi ka hrawng hi sazuk le ngal hna an um duh ngai an ti nak a si i tiah ka hawipa cu a hnangam deuh nak ah ka hei ti i a mah zong nih cun aw sakhi hna sazuk hna an si ko la a ti ve nain kan thinlung chung cun ramsa cu a si lo hrimhrim timi cu kan theih veve i tihnak thinlung te cu kan ngei veve ko timi cu kan mithmai ah a lang veve faw. Mei cu kan van alhter deuh than i mei nih kan motor a van ceuh deuh ah cun tlawmpal cu kan hnangam deuh . Nazi 12 a van tling pah cang i muihnak zong cu a chah chin lengmang ve i a khuh in a kan khuh cang .\nKa kuak ka van i chuah i van dawp kai timh bak ah khin kan motor kutka cu fak ngai khin a mah tein van i khar seh law a lo , a thawngpang cu kan van theih than i ka hawipa nih cun awthir nawn in tutan cu kan boruak a tha lem lai lo hi te tiah thinphang ngai mithmai in a van chim .Kan pahnih cun kan i zoh i a pawngkma khua a neihbik nak ah kal diam u sih tiah le motor chung ah cun mithi ruak kan phurh mi cu a um fawn i kal tak awk tha a si fawn lo . Zeipoah si ah motor dang a ra mi zong an um te kho mi a si caah minung pakhat nih motor hi rak hngak u sih law , minung pakhat nih khualei ah va kal i kan sining va chim ah a tha ko lai ka van ti ah cun ka hawipa mithmai cu tihnak in a khat .\nKa hawipa nih cun a si cun a hodah motor hi a rak hngak ne la ? tiah awthir nawn in a van ka hal i , nang hngakchia deuh na si fawn i na duh mi poah i thim ko ka ti bak ah cun kan motor chunglei cun minung nihthawng kan theih thluahmah i , a nih pah cun nan pahnih khan va kal ko u keimah nih motor cu ka rak hngah ko lai a van kan ti cu kan lau taktak , zeikar ah kan zam manh zong kan i thei lo kan pahnih bak cun khualei ah cun muilak ah kan tli thluamah i kan thabat tuk cang i saungai kan zam hnu cun i din ta usih kan ti i kan datmei zong cu kan rak zamtak cang i muilak ah cun a dap bak in kan i dap .\nKa hawipa cu khawika hme na um tiah ka kut in ka van dap ka ti cu a taksa ka tongh cun vur bantuk bak in a kik i ka van zoh cu ka hawipa a rak si nemmam loh , kan mithi ruak phurh mi pa cu a rak si i taklawng bak cun a van ka nih thluamah pah cun zam ne ca a van ka ti cun hnulei maw ka panh lai hmalei hme tizong kaa thei ti lo a ran nak cun ka zam colh i cupin cu keimah le kei mah kai thei ti lo.Ka van i thangh than tikah cun ka pawng ah minung an rak tam ngai i an rak ka but hnawh len i itkhun ah cun an rak ka it ter . Ka lungmit i ka lufak ngai fawn ka pawngkma minung pawl nih cun kharuah ahr ngai cun an ka zoh i , cuvial cun ka hawipa cu a van lut i thil sining cu ka hal .\nKa hawipa nih cun hi ti hin a ka chimh,Kha ti kan pahnih in kan zam ah khan ka pawngte ah na zam ve peng ko rua tiah ka rak ruah i,a ran khawhchung rang cun ka zam ve peng ko i ka van in zoh cu kan hmu ti lo .Tlawmpal ah ka hnulei pi ah khin na um i kamin in na van ka auh thluamah i ka rak kir ngam ti fawn lo i zeipoah si ahb khuatiang va phan phawt ning law bawmtu ka vai i sawm hna lai i ka ti caah khuachung lei tu ah cun ka zam than i,khuami ka va auh hna hnu ah nangmah sin ah cun kan rak kir than i kan in kawlchih nain kan in hmu bak fawn lo i kan motor umnak tiang cu kan rak ra lawlaw i kan motor chung ah cun zei hmanh thei lo in na rak it ko cu kan in hmuh .Kan mithi ruak phurh mi kan van zoh cu a rak um ti lo i kan lau tuk cio i vanthat ah kan motor cu a nung kho than i kan motor cun khualei ah a ran nak in kan rak kir than tiah a ka chimh .\n← Kan Mang i Rul Kan Hmuhnak A Sullam Taktak Hi Rak Rel Ve (A Hman Ko An Ti Cio Nang Zeitin Na Ruah Ve)\nItalian Doctor Minthang Pakhat nih A Mizaw Nungak Muidawh Taktak ‘Bia Kaakhat’ Hmangin Fawi tein A rak Sualpi →